ሐዋርያት ሥራ 3 NASV – Asomafo 3 AKCB | Biblica\nሐዋርያት ሥራ 3 NASV – Asomafo 3 AKCB\n1Da bi Petro ne Yohane kɔɔ asɔredan mu awia nnɔnabiɛsa a na ɛyɛ bere a wɔde bɔ mpae. 2Wɔreyɛ adu asɔredan pon a wɔfrɛ no Ɔpon Fɛfɛ ano no, wohuu obubuafo bi sɛ ɔda hɔ. Na wɔsoa saa obubuafo yi de no bɛto ɔpon yi ano da biara ma ɔsrɛsrɛ sika fi wɔn a wɔrekɔ asɔredan no mu no nkyɛn. 3Bere a ohuu sɛ Petro ne Yohane rekɔ mu no, ɔsrɛɛ wɔn se wɔmma no biribi. 4Wɔhwɛɛ nʼanim dinn na Petro ka kyerɛɛ no se, “Hwɛ yɛn!” 5Ɔhwɛɛ wɔn susuw sɛ wɔbɛma no biribi.\n6Nanso Petro ka kyerɛɛ no se, “Sika de, minni bi; na nea mewɔ a mede bɛma wo ne sɛ Yesu Kristo Nasareni din mu, sɔre nantew!” 7Afei Petro de ne nsa nifa soo no mu maa no so gyinaa hɔ. Prɛko pɛ, nʼanan mu yɛɛ den. 8Ohuruw gyinaa nʼanan so na ofii ase nantewee. Afei ɔne wɔn nyinaa kɔɔ asɔredan no mu a ɔrehuruhuruw, rekamfo Onyankopɔn. 9Nnipa no nyinaa huu no sɛ ɔnam reyi Onyankopɔn ayɛ. 10Wohuu no no, wohuu sɛ ɔno ne ɔsrɛsrɛni a na ɔda asɔredan pon a wɔfrɛ no Ɔpon Fɛfɛ no ano no, wɔn ho dwiriw wɔn.\n11Bere a nnipa no huu sɛ ɔbarima no ne Petro ne Yohane nam no, wɔn ho dwiriw wɔn; enti wotuu mmirika kɔɔ wɔn nkyɛn wɔ baabi a wɔfrɛ no Salomo Abrannaa no so hɔ. 12Bere a Petro huu nnipadɔm no, ɔka kyerɛɛ wɔn se, “Israelfo, adɛn na eyi yɛ mo nwonwa? Adɛn nti na mohwɛ yɛn, susuw sɛ yɛnam yɛn tumi anaa yɛn som pa so na asa ɔbarima yi yare? 13Abraham, Isak ne Yakob Nyankopɔn ne yɛn nenanom Nyankopɔn ama ne somfo Yesu ɔsoro anuonyam. Mode no maa atumfo; na bere a Pilato yɛɛ sɛ obegyaa no no mpo, mopoo no wɔ nʼanim. 14Na ɔyɛ Kronkron, ɔteɛ; nanso mopoo no na mosrɛɛ Pilato sɛ ɔmfa odwotwafo mma mo. 15Enti mukum obi a ogye nnipa kɔ nkwa mu. Nanso Onyankopɔn nyan no fii awufo mu na yɛyɛ eyi ho nnansefo. 16Tumi a ɛwɔ ne din mu no na ɛmaa saa obubuafo yi nyaa ahoɔden. Gyidi a yɛwɔ wɔ ne din mu no na ɛma yetumi yɛɛ saa anwonwade a muhu yi. Gyidi a yɛwɔ wɔ Yesu din mu no na ama ne ho atɔ no a ogyina mo anim mprempren yi.\n17“Afei me nuanom, minim sɛ nea mo ne mo mpanyimfo yɛɛ Yesu no, na onim na munnim. 18Tete no, Onyankopɔn nam nʼadiyifo so kae se Agyenkwa no behu amane. Na ɔnam saa kwan yi so ma ɛbaa mu. 19Monsakra mo adwene na momfa mo ho mma Onyankopɔn na wɔbɛpepa mo bɔne, na moanya foforoyɛ mmere afi Awurade hɔ, 20na wasoma Yesu a ɔyɛ Agyenkwa a wɔayi no ama mo no. 21Sɛnea Onyankopɔn nam nʼadiyifo akronkron so aka dedaw no, ɛsɛ sɛ ɔtena ɔsoro kosi sɛ nneɛma nyinaa bɛyɛ foforo. 22Na Mose kae se, ‘Awurade, mo Nyankopɔn bɛsoma odiyifo aba mo nkyɛn sɛnea ɔsomaa me a mifi mo mu no. Ɛsɛ sɛ mutie asɛm biara a ɔbɛka akyerɛ mo. 23Obiara a wantie nea odiyifo no bɛka no, wobeyi no afi Onyankopɔn nkurɔfo ho na wɔasɛe no.’\n24“Samuel ne adiyifo a akyiri no wɔbae no nyinaa nso aka asɛm a asi nnɛ yi ho asɛm pɛn. 25Onyankopɔn bɔ a ɔnam adiyifo so hyɛe no yɛ mo dea. Saa ara nso na mowɔ kyɛfa wɔ apam a Onyankopɔn ne mo agyanom pam no mu. Sɛnea ɔka kyerɛɛ Abraham se, ‘Wʼasefo so na menam behyira wiasefo nyinaa.’ 26Enti Onyankopɔn dii kan yii ne somfo somaa no baa mo nkyɛn sɛ ɔmmɛdom mo na mo nyinaa nnan mfi mo akwammɔne no so.”\nAKCB : Asomafo 3


Djela Apostolska 28 CRO - Asomafo 28 AKCB\n1Yeduu mpoano hɔ no, ankyɛ na yehuu sɛ yɛwɔ supɔw Malta so. 2Supɔw no sofo no gyee yɛn fɛw so. Esiane sɛ na osu atɔ ama awɔw aba nti, wɔsɔɔ ogya ma yɛtoe. 3Paulo bubuu mmabaa sɛ ɔde regu ogya no mu. Ɔde regu mu no, ɔwɔ bi a ogya no hyew aka no no bebaree ne nsa ho. 4Supɔw no sofo no huu ɔwɔ no sɛ ɔbebare ne nsa ho no, wɔkae se, “Saa onipa yi yɛ owudifo a wanya ne ti adidi mu wɔ po akwanhyia mu, nanso esiane ne bɔne nti owu ara na etwa sɛ owu.” 5Paulo petee ɔwɔ no too ogya no mu a hwee anyɛ no. 6Na nkurɔfo no nyinaa susuw sɛ Paulo bɛhonhon anaasɛ obetwa ahwe awu. Nanso wɔtwɛn ara a biribiara anyɛ no no, wɔsakraa wɔn adwene kae se, “Ɔyɛ onyame bi.”\n7Na ɔpanyin a ɔhwɛ supɔw no so a wɔfrɛ no Publio no fi bɛn mpoano hɔ; ogyee yɛn fɛw so som yɛn hɔho nnansa. 8Saa bere no ara na Publio agya yare atiridii ne konkoruwa a aka no ato hɔ. Paulo kɔɔ ɔdan a na ɔda mu no mu de ne nsa guu no so, bɔɔ mpae maa ne ho yɛɛ no den. 9Nea Paulo yɛe no maa ayarefo a wɔwɔ supɔw no so no nyinaa baa ne nkyɛn ma ɔsaa wɔn yare. 10Wɔmaa yɛn akyɛde bebree. Yɛrebefi hɔ akɔ no nso wɔde biribiara a ɛho hia yɛn no beguu hyɛn no mu maa yɛn.\nYefi Malta Kodu Roma\n11Yedii asram abiɛsa wɔ supɔw no so ansa na yenyaa hyɛn bi a efi Aleksandria a ne nsɛnkyerɛnne yɛ eti abien a egyina hɔ ma anyame baanu bi. Na saa hyɛn no abedi awɔwbere no wɔ supɔw no so. 12Yeduu Sidarakusa no, yedii nnansa wɔ hɔ. 13Yefi hɔ toaa so koduu Regio. Ade kyee no, mframa bi bɔ fii anafo fam ma nnaanu akyi no yekoduu Puteoli. 14Ɛha na yehyiaa agyidifo bi a wɔsrɛɛ yɛn se yɛntena wɔn nkyɛn nnaawɔtwe. Ɛno akyi no, yɛtoaa so koduu Roma. 15Anuanom a wɔwɔ Roma no tee yɛn nka sɛ yɛreba no, ebinom behyiaa yɛn kwan wɔ aguabɔbea a ɛwɔ Apia kwan no so na afoforo nso hyiaa yɛn wɔ ahɔhobea bi a wɔfrɛ no Ahɔhodan Abiɛsa no. Bere a Paulo huu wɔn no, ne ho san no na ɔdaa Onyankopɔn ase. 16Yeduu Roma no, wɔmaa Paulo ho kwan sɛ ɔnkɔtena baabiara a ɔpɛ na ɔsraani bi nwɛn no.\n17Nnansa akyi no, Paulo frɛɛ Yudafo mpanyin ne wɔn hyiae. Ɔka kyerɛɛ wɔn se, “Anuanom, ɛwɔ mu sɛ manyɛ bɔne biara antia yɛn man ne yɛn amanne a yɛn agyanom de gyaw sɛ yɛn no de, nanso wɔkyeree me sɛ odeduani wɔ Yerusalem de me hyɛɛ Romafo nsa. 18Wobisaa me nsɛm pɛɛ sɛ wogyaa me, efisɛ wɔannya afɔbude bi wɔ me ho a ɛno nti ɛsɛ sɛ wogyina so kum me. 19Nanso bere a Yudafo kasatia gyae a wɔpɛ sɛ wogyaa me no, mihuu sɛ ɛsɛ sɛ miguan toa Kaesare. Ɛnyɛ me nkurɔfo ho adwemmɔne a mewɔ nti na meyɛɛ saa. 20Eyi nti na mepɛɛ sɛ mihu mo na me ne mo kasa no; na onipa a Israelfo ani da no so no nti na nkɔnsɔnkɔnsɔn gu me yi.”\n21Wobuaa Paulo se, “Yennyaa nhoma biara a efi Yudea a ɛfa wo ho na yɛntee wo ho asɛmmɔne biara nso mfii anuanom a wofi hɔ ba ha no nso nkyɛn. 22Nanso yɛpɛ sɛ yehu wʼadwene, efisɛ yenim sɛ nnipa kasa tia Kristofo a wo nso woka wɔn ho no wɔ baabiara.”\n23Wɔhyɛɛ da bi sɛ wobehyia Paulo. Saa da no dui no, nnipa bebree kɔɔ ne nkyɛn wɔ faako a ɔte hɔ no. Ɔkaa Onyankopɔn ahenni no ho asɛm kyerɛɛ wɔn. Ɔnam Mose mmara ne nsɛm a adiyifo no kae no so kaa Yesu ho asɛm fi anɔpa kosii anadwo kyerɛɛ wɔn pɛɛ sɛ ɔdan wɔn adwene. 24Nnipa no bi gyee Paulo asɛm a ɔkae no dii na bi nso annye anni. 25Bere a wɔregyigye wɔn ho wɔn ho akyinnye no, wofii hɔ kɔe. Na asɛm a etwa to a Paulo kae ne sɛ, “Nokwasɛm na Honhom Kronkron nam Odiyifo Yesaia so ka kyerɛɛ mo agyanom se,\n26“Monkɔka asɛm yi nkyerɛ Yudafo se,\n‘Ɔte de mobɛte, nanso morente ase.\nƆhwɛ de mobɛhwɛ, nanso morenhu,’\n27efisɛ nnipa yi apirim wɔn koma;\nmoasisiw mo aso, akatakata mo ani.\nƐnyɛ saa a, anka mo ani behu ade,\nna mo koma ate asɛm ase,\nna moanu mo ho asan aba me nkyɛn, na masa mo yare.”\n28Paulo kae se, “Ɛsɛ sɛ muhu sɛ Onyankopɔn nkwagye no adu amanamanmufo no nkyɛn. Wobetie!” 29Paulo kaa saa asɛm yi wiei no, Yudafo no fii hɔ kɔe a na wɔregyigye wɔn ho wɔn ho akyinnye denneennen.\n30Paulo tenaa hɔ mfe abien, a na ɔte ofi a ɔno ankasa tua ho ka mu, na nnipa bebree kɔɔ ne nkyɛn. 31Na ɔde akokoduru kaa Onyankopɔn Ahenni no ne Awurade Yesu Kristo ho asɛm.\nAKCB : Asomafo 28


50 Nea Yehowa aka ni: “Awaregyae krataa+ a mede gyaa mo maame no wɔ he?+ Anaasɛ wɔn a mede wɔn ka no mu hena na metɔn mo maa no?+ Mo ankasa mfomso+ nti na wɔatɔn mo, na mo mmarato nti na wɔapam mo maame.+ 2 Dɛn nti na mebae no na obiara nni hɔ?+ Na dɛn nti na mefrɛe no obiara annye so?+ So me nsa yɛ tiaa sɛ ebegye mo,+ anaa minni tumi a mede beyi mo? Hwɛ, mede m’animka+ ma po yow,+ na mema nsubɔnten dan sare.+ Na emu nam bɔn, efisɛ nsu nnim; na osukɔm nti, wowuwu.+ 3 Mede sum kataa soro,+ na mede atweaatam yɛɛ ne nkataho.”+ 4 Awurade Tumfoɔ Yehowa ankasa ama me asuafo tɛkrɛma+ na mahu asɛm a mede bebua nea wabrɛ.+ Anɔpa biara onyan me, onyan m’aso ma mitie sɛ asuafo.+ 5 Awurade Tumfoɔ Yehowa ankasa abue m’aso, na me nso mantew atua,+ na mansan m’akyi.+ 6 Medan m’akyi maa mmaakãfo, na mede m’afono+ maa wɔn a wotutu nhwi. Na mamfa m’anim anhintaw animguase ne ntasu.+ 7 Awurade Tumfoɔ Yehowa ankasa bɛboa me,+ enti m’anim rengu ase. Mama m’anim ayɛ sɛ twɛrebo, na minim sɛ m’ani renwu.+ 8 Nea obu me bem no bɛn me.+ Hena na obetumi ne me adi asi? Ɔmmra mma yennyina hɔ anim ne anim.+ Hena na ɔne me wɔ asɛm?+ Ma ɔmmɛn me.+ 9 Hwɛ, Awurade Tumfoɔ Yehowa ankasa bɛboa me. Hena na obetumi abu me fɔ?+ Hwɛ, wɔn nyinaa begow atetew sɛ atade.+ Nwewee bɛwe wɔn ma wɔasa.+ 10 Mo mu hena na osuro+ Yehowa, na otie n’akoa asɛm,+ nea ɔnam sum mu daa+ a hann biara nhyerɛn mma no no? Ma ɔmfa ne ho nto Yehowa din so,+ na ɔmfa ne ho ntweri ne Nyankopɔn.+ 11 “Hwɛ, mo a moasɔ gya a moma ogya dɛw nyinaa, monnantew mo gya no hann ne ogya a moama ɛredɛw no mu. Na nea mubenya afi me nsam ni: Yaw mu na mobɛdeda hɔ.+


Yeremia 47 | Intanɛt So Bible| Wiase Foforɔ Nkyerɛaseɛ\nNkɔmhyɛ a etia Filistifo (1-7)\n47 Yehowa asɛm a ɛbaa odiyifo Yeremia nkyɛn ansa na Farao resɛe Gasa no ni. Ɛfa Filistifo ho.+ 2 Nea Yehowa aka ni: “Hwɛ! Nsu fi atifi fam reba. Ebeyiri abu afa so. Ebeyiri afa asaase no ne nea ɛwɔ so nyinaa,Kurow no ne wɔn a wɔtete mu nyinaa. Mmarima bɛteɛteɛm,Na obiara a ɔte asaase no so besu ateɛteɛm. 3 Sɛ wɔte n’apɔnkɔ* nan a ɛrepempem fam kim-kim-kim,Ne ne ko nteaseɛnam a ɛreyɛ kiri-kiri-kiri,Ne ne nteaseɛnam no nan a ɛretwa ne ho kiridi-kiridi-kiridi no a,Agyanom rentwa wɔn ani mpo nhwɛ wɔn mma,Wɔn nsam a agow nti. 4 Efisɛ ɛda a ɛreba no bɛsɛe Filistifo nyinaa;+Ebetwitwa Tiro+ ne Sidon+ aboafo a aka nyinaa. Na Yehowa bɛsɛe Filistifo no,Wɔn a wɔaka a wofi Kaftor*+ supɔw so no. 5 Gasa ti so bɛpa.* Wɔama Askelon aka n’ano atom.+ O mo a moaka wɔ n’asaasetraa so,*Mode ade betwitwa mo ho akosi da bɛn?+ 6 Ao! Yehowa sekan!+ Da bɛn na wobɛyɛ dinn? San kɔhyɛ wo bɔha* mu. Home, na yɛ komm. 7 Ɛbɛyɛ dɛn ayɛ dinn,Bere a Yehowa na ahyɛ no? Ɛreba Askelon ne mpoano asaase no so.+Ɛhɔ na wahyɛ sɛ ɛmmra.”\n^ Anaa “n’apɔnkɔnini.”\n^ Kyerɛ sɛ, Kreta.\n^ Kyerɛ sɛ, wɔde awerɛhow ne aniwu beyi wɔn ti nwi.\n^ Anaa “wɔ ne bon mu.”


KENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Baoule Batak (Karo) Batak (Toba) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Greek Guarani Gujarati Gun Haitian Creole Hebrew Hiligaynon Hindi Hiri Motu Hungarian Igbo Iloko Indonesian Isoko Italian Japanese Javanese Kannada Kazakh Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Moore Myanmar Ndebele Ndebele (Zimbabwe) Nepali Nias Norwegian Nyaneka Nzema Oromo Ossetian Otetela Pangasinan Papiamento (Curaçao) Persian Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tok Pisin Tongan Tshiluba Tshwa Tsonga Tswana Turkish Turkmen Tuvaluan Twi Tzotzil Ukrainian Umbundu Urdu Uzbek Venda Vietnamese Waray-Waray Xhosa Yoruba Zulu\n12 Na wohuu sɛnkyerɛnne+ kɛse bi wɔ soro, ɔbea+ bi a ofura owia na ɔsram wɔ ne nan ase na nsoromma dumien abotiri bɔ ne ti; 2 ná ɔyem, na ɔteɛm wɔ n’awoko yaw+ ne n’awo mu amanehunu mu. 3 Na wohuu sɛnkyerɛnne foforo wɔ soro, na hwɛ! ɔtweaseɛ+ kɛse kɔkɔɔ bi a ɔwɔ ti ason ne mmɛn du na ahemmotiri ason bobɔ ne ti ni; 4 na ne dua+ twee ɔsoro nsoromma+ nkyem abiɛsa mu biako tow guu asase so.+ Na ɔtweaseɛ no begyinaa ɔbea+ a awo aka no+ no anim, na sɛ ɔwo a, wamene+ ne ba no. 5 Na ɔwoo ɔbabarima+ a ɔde dade poma+ bɛyɛn aman nyinaa. Na wohwim ne ba no kɔɔ Onyankopɔn nkyɛn wɔ n’ahengua ho.+ 6 Na ɔbea no guan kɔɔ sare so,+ faako a Onyankopɔn asiesie baabi ama no sɛ wɔmma no aduan+ nna apem ahanu aduosia.+ 7 Na ɔko baa soro: Mikael+ ne n’abɔfo ne ɔtweaseɛ no koe, na ɔtweaseɛ no ne n’abɔfo ne wɔn koe 8 nanso wɔantumi, na wɔannya tenabea ɔsoro bio. 9 Enti wɔtow ɔtweaseɛ+ kɛse no kyenee, ɔwɔ+ dedaw no, nea wɔfrɛ no Ɔbonsam+ ne Satan+ a ɔredaadaa asase sofo nyinaa no;+ wɔtow no kyenee asase so,+ na wɔtow n’abɔfo kaa ne ho gui. 10 Na metee nne kɛse bi wɔ soro sɛ: “Afei na yɛn Nyankopɔn nkwagye+ ne n’ahoɔden+ ne n’ahenni+ ne ne Kristo no tumi+ aba, efisɛ wɔatow nea ɔtoto yɛn nuanom ano no akyene, nea ɔtoto wɔn ano awia ne anadwo wɔ yɛn Nyankopɔn anim no!+ 11 Na wodii no so nkonim+ esiane Oguammaa+ no mogya ne wɔn adansedi+ asɛm no nti, na ɛba sɛ wobewu mpo a, na wɔnnɔ wɔn kra.+ 12 Eyi nti mo ɔsoro ne mo a motete mu,+ momma mo ani nnye! Asase ne ɛpo+ nnue,+ efisɛ Ɔbonsam asian aba mo nkyɛn na ne bo afuw denneennen, efisɛ onim sɛ ne bere a aka yɛ tiaa.”+ 13 Afei bere a ɔtweaseɛ no hui sɛ wɔatow no akyene asase so no,+ ɔtaa ɔbea+ a ɔwoo ɔbabarima no. 14 Na wɔde ɔkɔre+ kɛse no ntaban abien no maa ɔbea no sɛ ɔmfa ntu nkɔ ne tenabea wɔ sare+ so; ɛhɔ na wɔmaa no aduan+ bere ne mmere ne bere fã+ fii ɔwɔ no anim.+ 15 Na ɔwɔ no puw nsu+ te sɛ asubɔnten fii n’anom dii ɔbea no akyi sɛ asubɔnten no mfa no.+ 16 Nanso asase bɛboaa ɔbea no,+ na asase buee n’anom menee asubɔnten a ɔwɔ no puw fii n’anom no. 17 Na ɔtweaseɛ no bo fuw ɔbea no,+ na ɔne ɔbea no asefo a aka a wodi Onyankopɔn ahyɛde so na wokura Yesu ho adansedi+ adwuma mu no kɔkoe.


2 Samuel 13 NIRV - 2 Samuel 13 ASCB\nAmnon To Tamar Monnaa\n1Na Dawid babarima Absalom wɔ nuabaa bi a na ne ho yɛ fɛ yie. Na saa ɔbaa no din de Tamar.13.1 Na Tamar yɛ Maaka babaa. Na Maaka yi yɛ Gesurhene babaa (3.3). Amnon nso na ɔyɛ Ahinoam babarima. Na Ahinoam yɛ Dawid yere a ɔdi ɛkan na Amnon nso, na ɔyɛ Dawid abakan barima a amanneɛ mu no, ɔbɛdi adeɛ daakye. Na Amnon a ɔyɛ ne nuabarima no kɔn dɔɔ no.\n2Amnon tuu nʼani sii Tamar so ara kɔsii sɛ ɛbɔɔ no yadeɛ. Na ɔyɛ ɔbaabunu enti, na Amnon susu sɛ ne dɔ no nkɔsi hwee.\n3Na Amnon wɔ adamfo oniferefoɔ bi a wɔfrɛ no Yonadab. Na ɔyɛ Dawid nuabarima Simea babarima. 4Ɛda koro bi, Yonadab bisaa Amnon sɛ, “Asɛm bɛn na aba? Adɛn enti na ɛsɛ sɛ ɔhene babarima yɛ bosaa anɔpa biara saa?” Na Amnon buaa no sɛ, “Medɔ Tamar, Absalom nuabaa no.”\n5Yonadab kaa sɛ, “Ɛyɛ, mɛkyerɛ wo deɛ wobɛyɛ. Sane kɔ na kɔda wo mpa so, na hyɛ da yɛ sɛ deɛ woyare no. Sɛ wʼagya bɛhunu wo a, ka kyerɛ no sɛ ɔnka nkyerɛ Tamar, na ɔmmɛyɛ aduane bi mma wo nni. Ka kyerɛ no sɛ, sɛ ɔno brɛ wo aduane di a, wo ho bɛtɔ wo.”\n6Enti, Amnon boapa yareeɛ. Na ɔhene no bɛsraa no no, Amnon ka kyerɛɛ no sɛ, “Mesrɛ wo, ma Tamar mmɛhwɛ me, na ɔnnoa biribi mma menni.” 7Dawid penee so, somaa Tamar kɔɔ Amnon fie, kɔnoaa aduane maa no.\n8Ɛberɛ a Tamar duruu Amnon efie hɔ no, ɔkɔɔ ɛdan a na ɔda mu no mu, sɛdeɛ sɛ Tamar refotɔ asikyiresiam a ɔbɛhunu. Enti, ɔtoo burodo sononko bi maa no. 9Nanso, ɔde aduane no guu apaawa so bɛsii nʼanim no, wampɛ sɛ ɔdi. Na Amnon ka kyerɛɛ nʼasomfoɔ a wɔwɔ hɔ no sɛ, “Obiara mfiri ha nkɔ!” Enti, wɔn nyinaa kɔeɛ.\n10Afei, ɔka kyerɛɛ Tamar sɛ, “Fa aduane no brɛ me wɔ me pia mu, na bubu hyɛ mʼano.” Enti, Tamar maa so de kɔɔ hɔ. 11Na ɛberɛ a ɔgu so de rema no no, ɔto hyɛɛ ne so, na ɔkaa sɛ, “Wo ne me nna, me nuabaa ɔdɔfoɔ.”\n12Na Tamar teaam sɛ, “Dabi, onua barima! Nni saa nkwaseasɛm no! Ɛnyɛ me saa! Wonim sɛ, sɛ woyɛ a, ɛyɛ bɔne kɛseɛ wɔ Israel. 13Na ɛhe na anka mede saa aniwuo no bɛfa? Na wɔbɛka sɛ, wo nso woyɛ nkwaseafoɔ akɛseɛ a wɔwɔ Israel no mu baako. Mesrɛ wo, ka biribi kɛkɛ kyerɛ ɔhene, na ɔbɛma woaware me.” 14Nanso, Amnon ampene so. Na ɛsiane sɛ ɔwɔ ahoɔden sene Tamar enti, ɔtoo no monnaa.\n15Ɛhɔ ara, Amnon dɔ no danee ɔtan. Ɔtan no mu yɛɛ den sen ɔdɔ a na ɔdɔ no no. Ɔteateaam sɛ, “Firi ha kɔ ntɛm!”\n16Tamar nso teateaam sɛ, “Dabi. Sɛ worepam me afiri ha seesei no yɛ bɔne kɛseɛ koraa sene deɛ woayɛ me dada no.”\nNanso, Amnon ampɛ sɛ ɔbɛtie no. 17Ɔteaam frɛɛ ne ɔsomfoɔ hyɛɛ no sɛ, “Pam saa ɔbaa yi firi ha, na to ɛpono no mu!” 18Enti, ɔsomfoɔ no pamoo no. Na ɔhyɛ batakari tenten fɛfɛ bi sɛdeɛ na amanneɛ kyerɛ wɔ ɔhene babaa a ɔyɛ ɔbaabunu ho no. 19Nanso, Tamar sunsuanee ne batakari no mu, de nsõ guu ne tiri mu. Afei, ɔde ne nsa kataa nʼani, de esu sii ɛkwan so.\n20Ne nuabarima Absalom hunuu no bisaa no sɛ, “Wo nuabarima Amnon ne wo ada anaa? Yɛ dinn, me nuabaa; ɔyɛ wo nuabarima. Mfa saa asɛm yi nhyɛ wʼakoma mu.” Na Tamar tenaa ase sɛ ankonam werɛhoni baa wɔ Absalom fie.\n21Ɛberɛ a ɔhene Dawid tee asɛm yi no, ne bo fuu yie. 22Absalom nso anka ho hwee ankyerɛ Amnon. Nanso, ɔtan Amnon yie, ɛfiri sɛ, wagu ne nuabaa Tamar anim ase.\nAbsalom Tɔ Amnon So Awere\n23Mfeɛ mmienu akyi, ɛda koro bi a na wɔretwitwa Absalom nnwan ho nwi wɔ Baal-Hasor a ɛbɛn Efraim hyeɛ so no, Absalom too nsa frɛɛ ɔhene mmammarima nyinaa sɛ wɔmmra hɔ. 24Absalom kɔɔ ɔhene nkyɛn kɔka kyerɛɛ no sɛ, “Me nnwan nwitwitwafoɔ reyɛ adwuma. Ɔhene ne nʼasomfoɔ bɛba abɛka me ho anaa?”\n25Ɔhene buaa sɛ, “Dabi, me ba. Ɛnsɛ sɛ yɛn nyinaa kɔ; yɛbɛyɛ ɔhaw ama wo.” Ɛwom sɛ Absalom hyɛɛ no deɛ, nanso wampene sɛ ɔbɛkorɔ, na ɔhyiraa no kosɛkosɛ.\n26Na Absalom kaa sɛ, “Sɛ saa na ɛte deɛ a, ma me nuabarima Amnon mmɛka yɛn ho.”\nƆhene no bisaa no sɛ, “Adɛn enti na wobisa Amnon?” 27Nanso, ɔhyɛɛ no enti, ɔmaa Amnon ne ahenemma no nyinaa bɛkaa ne ho.\n28Absalom ka kyerɛɛ ne nkurɔfoɔ no sɛ, “Montie! Montwɛn na Amnon mmoro nsã, na afei mɛyɛ nsɛnkyerɛnneɛ na moakum no. Monnsuro. Me ara na mahyɛ mo sɛ monyɛ saa. Momfa akokoɔduru nyɛ.” 29Enti, Absalom mmarima no yɛɛ Amnon saa, sɛdeɛ Absalom hyɛɛ wɔn no. Afei, ahene mmammarima no nyinaa sɔre tenatenaa wɔn mfunumu so, na wɔdwaneeɛ.\n30Ɛberɛ a wɔresane akɔ Yerusalem no, saa asɛm yi duruu Dawid asom sɛ, “Absalom akunkum wo mmammarima no nyinaa a anka ɔbaako koraa.” 31Ɔhene no huri sii fam, sunsuanee nʼatadeɛ mu, daa fam. Nʼafotufoɔ nyinaa de ahodwirie ne awerɛhoɔ sunsuanee wɔn ntadeɛ mu, dedaa fam saa ara.\n32Nanso, ankyɛre biara na Yonadab a ɔyɛ Dawid nuabarima Simea babarima no bɛduruu hɔ kaa sɛ, “Dabi, ɛnte saa. Ɛnyɛ wo mma no nyinaa na wɔakunkum wɔn. Amnon nko ara na wɔakum no. Ɛfiri ɛberɛ a Amnon too ne nuabaa Tamar monnaa no, na Absalom yɛɛ nʼadwene saa. 33Dabi, wo mma no nyinaa nwuwuiɛ saa. Ɛyɛ Amnon nko ara.”\n34Saa ɛberɛ no, na Absalom adwane.\nƆwɛmfoɔ a ɔwɔ Yerusalem ɔfasuo so no hunuu sɛ ɛdɔm kɛseɛ firi atɔeɛ fam reba kuro no mu. Ɔtuu mmirika kɔbɔɔ ɔhene amaneɛ sɛ, “Mahunu sɛ ɛdɔm firi Horonaim ɛkwan a ɛda bepɔ no nkyɛn mu hɔ no so reba.”\n35Yonadab ka kyerɛɛ ɔhene no sɛ, “Wɔn na wɔreba no! Wo mma no reba sɛdeɛ mekaeɛ no.”\n36Ankyɛre na wɔbɛduruiɛ a, wɔretwa adwo, te anisuo, na ɔhene ne ne mpanimfoɔ nso twaa agyaadwoɔ.\n37Na Dawid suu ne babarima Amnon nna bebree. Na Absalom dwane kɔɔ ne nana barima Talmai a na ɔyɛ Amihud a na ɔyɛ ɔhene Gesur no babarima nkyɛn.\n38Ɔkɔtenaa Gesur hɔ mfeɛ mmiɛnsa. 39Na Dawid a afei wagyae Amnon wuo no ho asɛm no pɛɛ sɛ ɔne ne babarima Absalom sane ka bom.\nASCB : 2 Samuel 13


Atemmufo 8 | Intanɛt So Bible| Wiase Foforɔ Nkyerɛaseɛ\n8 Na Efraimfo bisaa no sɛ: “Dɛn na woayɛ yɛn yi? Adɛn nti na wo ne Midianfo rekɔko no woamfrɛ yɛn?”+ Enti wɔne no hamee denneennen.+ 2 Ɛnna obuaa wɔn sɛ: “Dɛn na mayɛ a ɛsen mo de?+ Bobe ase nkae a Efraim sesawee+ no nye nkyɛn bobe a Abiesar+ atwa aboaboa ano? 3 Mo nsam na Onyankopɔn de Midianfo akunini Oreb ne Seeb+ ahyɛ. Dɛn na mayɛ a ɛbɛto nea moayɛ yi?” Ɔkaa saa no wɔn bo dwoe.+ 4 Afei Gideon ne mmarima ahasa a wɔka ne ho no beduu Yordan ho na wotwae. Na wɔabrɛ de, nanso wɔkɔɔ so ara tiw wɔn. 5 Akyiri yi ɔka kyerɛɛ Sukotfo+ sɛ: “Mesrɛ mo, momma mmarima a wodi m’akyi yi paanoo nni,+ efisɛ wɔabrɛ, na meretiw Midian ahene Sebah+ ne Salmuna.”+ 6 Nanso Sukot atitiriw no kae sɛ: “Wo nsa aka Sebah ne Salmuna awie na yɛmma wo dɔm paanoo yi?”+ 7 Na Gideon buae sɛ: “Eyi nti sɛ Yehowa nya de Sebah ne Salmuna hyɛ me nsa a, mede sare so nsɔe ne ohwirom bɛtetew mo nam.”+ 8 Na ofi hɔ kɔɔ Penuel+ de asɛnkoro no ara kɔtoo wɔn anim, nanso nea Sukotfo kae no ara na Penuelfo nso ka kyerɛɛ no. 9 Ɛnna ɔka kyerɛɛ Penuelfo nso sɛ: “Sɛ mesan ba asomdwoe mu a, medwiriw abantenten yi agu fam.”+ 10 Saa bere no na Sebah ne Salmuna+ ne wɔn dɔm wɔ Karkor. Ná Apueifo+ dɔm a aka nyinaa yɛ mpem dunum, efisɛ na asraafo mpem ɔha aduonu a wɔtwe nkrante atotɔ wɔ akono.+ 11 Gideon toaa so kɔfaa wɔn a wɔte ntamadan mu no kwan so wɔ Noba ne Yogbeha+ apuei, na ɔtow hyɛɛ asraafo no so bere a wɔn ani nni wɔn ho so.+ 12 Midian ahene baanu no, Sebah ne Salmuna,+ guanee na otiw wɔn ntɛm ara kɔkyeree wɔn. Na ɔmaa ehu kaa asraafo no nyinaa. 13 Afei Yoas ba Gideon fi akono kɔfaa ɔkwan a ɛforo kɔ Heres no so san bae. 14 Bere a ɔnam kwan so reba no, ɔkyeree aberante bi a ofi Sukot+ bisabisaa no nsɛm.+ Na ɔkyerɛw Sukot atitiriw+ ne wɔn mpanyimfo din maa no. Ná wɔyɛ mmarima aduɔson ason. 15 Ofi hɔ no, ɔkɔɔ Sukotfo so kɔka kyerɛɛ wɔn sɛ: “Sebah ne Salmuna ni. Wɔn nti na mutwaa me mpoa sɛ, ‘Wo nsa aka Sebah ne Salmuna awie na yɛmma wo mmarima a wɔabrɛ no paanoo yi?’”+ 16 Ɛnna ɔkyeree kurow no mu mpanyimfo, na ɔde nsɔe ne ohwirom kyerɛɛ Sukot mmarima no nyansa.+ 17 Na odwiriw+ Penuel+ abantenten no gui kunkum kurom hɔ mmarima. 18 Afei obisaa Sebah ne Salmuna+ sɛ: “Mmarima a mukum wɔn wɔ Tabor+ no te dɛn?” Na wobuae sɛ: “Wɔte sɛ wo ara; wɔn nyinaa te sɛ ahene mma.” 19 Ɛnna ɔkae sɛ: “Wɔyɛ me nuanom, me maame mma. Na sɛ Yehowa te ase yi, sɛ moankum wɔn a, anka me nso merenkum mo.”+ 20 Na ɔka kyerɛɛ ne ba panyin Yeter sɛ: “Sɔre kum wɔn.” Nanso aberante no antumi antwe ne nkrante wɔ wɔn so; na ɔyɛ aberantewa,+ enti na osuro. 21 Ɛnna Sebah ne Salmuna kae sɛ: “W’ankasa sɔre na kum yɛn, na sɛnea ɔbarima te no, saa ara na ne mmarimasɛm te.”+ Enti Gideon sɔre kum+ Sebah ne Salmuna na ɔfaa nnwinne a ɛte sɛ ɔsram a ɛdeda wɔn yoma kɔn mu no. 22 Akyiri yi Israelfo ka kyerɛɛ Gideon sɛ: “Wo ne wo mma ne wo mmanana nni yɛn so,+ efisɛ woagye yɛn afi Midianfo nsam.”+ 23 Na Gideon ka kyerɛɛ wɔn sɛ: “Me de, merenni mo so, na me ba nso renni mo so.+ Yehowa na obedi mo so.”+ 24 Gideon toaa so ka kyerɛɛ wɔn sɛ: “Mepɛ sɛ moyɛ biribi ma me: Obiara mfa hwenem kawa+ a onyae sɛ asade no mma me.” (Ná wɔn atamfo no yɛ Ismaelfo, enti na wɔwɔ sika hwenem nkawa.)+ 25 Na wɔkae sɛ: “Yɛde bɛma wo.” Enti wɔde ntama sɛw fam, na obiara de hwenem kawa a onyae no guu so. 26 Sika hwenem nkawa a ogyei no ano si sika nnwetɛbona apem ahanson. Eyi nka nnwinne a ɛte sɛ ɔsram+ ne asomuade ne ntade kɔkɔɔ+ a na ɛhyehyɛ Midian ahene no, ne kɔnmuade a ɛdeda yoma kɔn mu+ no ho. 27 Gideon de yɛɛ asɔfotade+ na ɔde kɔkyerɛe wɔ ne kurom Ofra.+ Nanso Israelfo dan no ohoni na wɔne no bɔɔ aguaman,+ na ɛbɛyɛɛ afiri maa Gideon ne ne fiefo.+ 28 Na Israelfo dii Midianfo+ so nkonim, na wɔantumi amma wɔn ti so bio, na asase no so dwoe mfe aduanan wɔ Gideon bere so.+ 29 Na Yoas ba Yerubaal+ san kɔtenaa ne fie. 30 Gideon nyaa mmabarima aduɔson+ a wofi n’ankasa asen mu, efisɛ na ne yerenom dɔɔso. 31 Na ɔwɔ ɔyefam bi wɔ Sekem, na ɔno nso woo ɔbabarima maa no. Na ɔtoo no din Abimelek.+ 32 Akyiri yi, Yoas ba Gideon wui a na nna amee no, na wosiee no wɔ ne papa Yoas amusiei wɔ Abiesarfo+ kurow Ofra mu. 33 Bere a Gideon wui ara pɛ na Israelfo no san ne Baal kɔbɔɔ aguaman,+ na wɔde Baal-Berit yɛɛ wɔn nyame.+ 34 Na Israelfo ankae Yehowa wɔn Nyankopɔn+ a ogyee wɔn fii wɔn atamfo a wɔatwa wɔn ho ahyia nyinaa nsam no.+ 35 Na nnepa a Yerubaal anaa Gideon yɛe wɔ Israel nyinaa akyi no,+ Israelfo anyɛ ne fiefo adɔe+ antua ka.


Nnwom 36 NA-TWI - Onipa bɔne su - Bɔne kasa kyerɛ - Bible Gateway\nNnwom 35Nnwom 37\nNnwom 36 Nkwa Asem (NA-TWI)\n36 Bɔne kasa kyerɛ ɔdebɔneyɛfo ma edu ne koma mu pɛɛ; ɔpa Onyankopɔn na onni no ni. 2 Esiane sɛ odwen n’ankasa ho nti, osusuw sɛ Onyankopɔn renhu ne bɔne mmu no fɔ. 3 Ne kasa yɛ bɔne na atoro ahyɛ no ma; afei ɛnyɛ ade a nyansa wɔ mu na ɔyɛ. 4 Ɔda mpa so no, na ɔredwen bɔne ho. Biribiara nni hɔ a ɔyɛ a, eye. Na ɔmpɛ sɛ ogyaa bɔneyɛ.


Atemmufoɔ 21 ASCB - मत्ती 21 NCA\n1Israelfoɔ aka ntam wɔ Mispa sɛ, wɔremfa wɔn mmammaa mma ɔbarima biara a ɔfiri Benyamin abusuakuo mu awadeɛ.\n2Nnipa no kɔɔ Bet-El kɔtenaa Onyankopɔn anim kɔsii anwummerɛ, maa wɔn nne so, suu dendeenden kaa sɛ, 3“Ao Awurade, Israel Onyankopɔn, adɛn enti na saa asɛm yi asi? Seesei yɛn mmusuakuo no mu baako ayera!”\n4Adekyeɛ mu no, nnipa no tuaa nhema sii afɔrebukyia, na wɔbɔɔ ɔhyeɛ ne asomdwoeɛ afɔdeɛ. 5Wɔbisaa sɛ, “Abusuakuo bi wɔ hɔ a wannya ɔnanmusini ɛberɛ a yɛkɔɔ nhyiamu kɛseɛ wɔ Awurade anim wɔ Mispa no anaa?” Saa ɛberɛ no, na wɔaka ntankɛseɛ wɔ Awurade anim sɛ, obiara a wamma no, ɛsɛ sɛ ɔwu.\n6Na Israelfoɔ no dii yea wɔ Benyaminfoɔ no ho kaa sɛ, “Ɛnnɛ yi, abusuakuo baako afiri yɛn mu; na nʼase reyɛ atɔre. 7Na ɛbɛyɛ dɛn na yɛanya yerenom ama wɔn a wɔaka no, ɛsiane sɛ, yɛaka Awurade ntam sɛ yɛremfa yɛn mmammaa mu biara mma wɔn awadeɛ?”\n8Enti wɔbisaa sɛ, “Ɛberɛ a yɛde yɛn ho kyerɛɛ Awurade wɔ Mispa no na obi nni hɔ bi anaa?” Ɛhɔ na wɔhunuu sɛ, obiara amfiri Yabes Gilead amma saa badwa no mu bi. 9Na wɔkan nnipa no nyinaa no, wɔannya obiara a ɔfiri Yabes Gilead. 10Enti, wɔsomaa akofoɔ mpem dumienu kɔɔ Yabes Gilead sɛ wɔnkɔkunkum obiara a ɔwɔ hɔ a mmaa ne mmɔfra ka ho. 11Wɔkaa sɛ, “Yei na ɛsɛ sɛ moyɛ. Monkum ɔbarima ne ɔbaa biara a ɔnyɛ ɔbaabunu.” 12Yabes Gileadfoɔ mu no, wɔhunuu mmaabunu ahanan a wɔne mmarima nnaa da, na wɔde wɔn baa nsraban a ɛwɔ Silo wɔ Kanaan asase so hɔ.\n13Na Israelfoɔ badwa no somaa asomdwoeɛ abɔfoɔ ma wɔkɔɔ Benyaminfoɔ nkaeɛ no a na wɔte Rimon botan ho no nkyɛn. 14Na Benyaminfoɔ no sane kɔɔ wɔn afie mu, na wɔde mmaabunu a wɔfiri Yabes Gilead a wɔankum bi no maa wɔn awadeɛ. Nanso, mmaa no anso wɔn so.\n15Nnipa no dii Benyaminfoɔ no ho yea, sɛ Awurade ama mpaapaemu aba Israel mmusuakuo no mu. 16Enti, Israel ntuanofoɔ no bisaa sɛ, “Sɛ wɔatɔre mmaa a wɔfiri Benyamin ase yi, ɛbɛyɛ dɛn na yɛanya yerenom ama mmarima a aka no? 17Ɛsɛ sɛ Benyaminfoɔ a aka no nya adedifoɔ sɛdeɛ ɛbɛyɛ a, Israel abusuakuo bi ase ntɔre. 18Nanso yɛrentumi mfa yɛn mmammaa mma wɔn awadeɛ, ɛfiri sɛ, yɛaka ntankɛseɛ sɛ, obiara a ɔde ne babaa bɛma Benyaminni awadeɛ no, Awurade nnome mmra ne so.” 19Afei wɔdwenee Awurade afeafe afahyɛ no ho, deɛ wɔdi wɔ Silo, a ɛwɔ Lebona ne Bet-El ntam, wɔ ɛkwan a ɛfiri Bet-El kɔsi Sekem no apueeɛ fam.\n20Na wɔka kyerɛɛ Benyamin mmarima a wɔda so hwehwɛ yerenom no sɛ, “Monkɔtɛ wɔ bobe nturo no mu. 21Sɛ mmaa a wɔfiri Silo no ba bɛsa wɔn asa no a, mompue mfiri bobe nturo no mu, na mo mu biara bɛtumi afa wɔn mu baako de no akɔ efie sɛ ne yere. 22Na sɛ wɔn agyanom ne wɔn nuanom mmarima ba sɛ wɔmpene so a, yɛbɛka akyerɛ wɔn sɛ, ‘Yɛsrɛ mo, monte aseɛ. Momma wɔmfa mo mmammaa no, ɛfiri sɛ, ɛberɛ a yɛkunkumm Yabes Gileadfoɔ no, yɛannya mmaa a ɛbɛso wɔn nyinaa so amma wɔn. Monnni ntam no ho fɔ, ɛfiri sɛ, ɛnyɛ mo na mode mo mmammaa maa wɔn awadeɛ.’ ”\n23Enti, Benyamin mmarima no yɛɛ sɛdeɛ wɔkyerɛɛ wɔn no. Wɔwiawiaa mmaa a wɔbaa afahyɛ no ase, de wɔn kɔɔ asase a ɛyɛ wɔn agyapadeɛ no so. Na wɔkyekyeree wɔn nkuro no bio tenaa mu. 24Na Israelfoɔ mmusuakuo ne mmusua no firii hɔ sane kɔɔ wɔn ankasa afie mu.\n25Saa ɛberɛ no na Israel nni ɔhene, enti na deɛ nnipa no gye di sɛ ɛyɛ wɔ wɔn ani so no na wɔyɛ.\nASCB : Atemmufoɔ 21


Kɔ So Fa Anigye Som Yehowa | Adesua\nKENKAN WƆ Afrikaans Aukan Baoule Bassa (Cameroon) Bislama Boulou Cakchiquel (Central) Cambodian Chitonga Chokwe Chol Cibemba Cinyanja Dangme Drehu Efik English Ewe Fon French Ga Garifuna Greenlandic Haitian Creole Hausa Iban Igbo Isoko Italian Kabiye Karen (S'gaw) Kazakh Kikaonde Kikongo Kimbundu Kisi Kisonge Kongo Krio Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mbunda Mende Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nyaneka Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Tswana Twi Tzeltal Umbundu Urhobo Uruund Venda Wallisian Wayuunaiki Welsh Xhosa Yoruba Zulu\nDA BƐN na w’ani gyei paa wɔ w’asetena mu? Ɛyɛ da a wowaree anaa ɛda a wowoo w’abakan? Anaa ɛda a wobɔɔ asu? Ɔkwan biara so no, ɛda a wobɔɔ asu ne da titiriw a w’ani gyei paa wɔ w’asetena mu. Saa da no, hwɛ sɛnea wo nuanom mmarima ne mmea ani gyei! Wodaa no adi sɛ wode wo koma nyinaa, wo kra nyinaa, w’adwene nyinaa, ne w’ahoɔden nyinaa dɔ Onyankopɔn.—Marko 12:30.\nƐda adi paa sɛ, efi bere a wobɔɔ asu no, woanya anigye pii wɔ Yehowa som mu. Nanso, anigye a na adawurubɔfo binom wɔ so atew. Dɛn na ama aba saa? Dɛn nti na yebetumi akɔ so de anigye asom Yehowa?\nNEA AMA EBINOM ANIGYE ASƐE\nAhenni ho asɛmpa no ma yenya anigye pii. Adɛn ntia? Efisɛ Yehowa ahyɛ bɔ sɛ ɔnam Onyankopɔn Ahenni no so de wiase bɔne yi bɛba awiei, na ɔde wiase foforo no aba. Sefania 1:14 ka sɛ: “Yehowa da kɛse no abɛn. Abɛn na ɛrepere pɛ ntɛm.” Nanso sɛ yɛn adwene yɛ yɛn sɛ ɛda no akyɛ ba a, ebetumi asɛe yɛn anigye. Eyi betumi ama yɛayɛ Onyankopɔn som adwuma no bi ne bi.—Mmebusɛm 13:12.\nSɛ yɛne yɛn nuanom Kristofo bɔ pii a, ɛhyɛ yɛn nkuran ma yɛkɔ so de anigye som Yehowa. Ebetumi aba sɛ ɛyɛ Yehowa nkurɔfo abrabɔ pa na ɛtwee yɛn baa nokware som mu na ɛboaa yɛn ma yefii ase de anigye som Onyankopɔn. (1 Petro 2:12) Nanso sɛ onua anaa onuawa bi bu Onyankopɔn mmara so na sɛ wɔteɛ ne so a, dɛn na ebetumi de aba? Ebetumi ama asafo no mufo binom aba mu abu na asɛe wɔn anigye.\nAhonyade akyi di nso betumi asɛe yɛn anigye. Ɔkwan bɛn so? Satan wiase no pɛ sɛ ɛtwetwe yɛn ma yɛtotɔ nneɛma a yenhia ankasa. Enti ehia sɛ yɛkae Yesu asɛm yi: “Obiara ntumi nsom awuranom baanu; efisɛ sɛ wantan obiako na wannɔ ɔfoforo no a, ɔbɛbata obiako ho na wabu ɔfoforo no animtiaa. Muntumi nsom Onyankopɔn ne Ahonyade.” (Mateo 6:24) Yɛrentumi mfa anigye nsom Yehowa na bere koro no ara nso yɛayere yɛn ho sɛ yebenya wiase no mu nneɛma nyinaa bi.\nFA ANIGYE SOM YEHOWA\nYehowa som nyɛ den mma wɔn a wɔdɔ no. (1 Yohane 5:3) Momma yɛnkae Yesu asɛm yi: “Mo a moabrɛ na wɔde nnesoa asoa mo nyinaa, mommra me nkyɛn, na mɛma mo ho adwo mo. Momfa me kɔndua nto mo ho so na munsua me, efisɛ midwo, na mebrɛ me ho ase koma mu, na mubenya ɔhome ama mo kra. Na me kɔndua yɛ mmerɛw na m’adesoa yɛ hare.” (Mateo 11:28-30) Esiane sɛ yɛyɛ nokware Kristofo nti, yɛwɔ anigye ne akomatɔyam. Yɛwɔ nea enti paa a ɛsɛ sɛ yɛma yɛn ani gye wɔ Yehowa som mu. Momma yensusuw emu mmiɛnsa ho.—Habakuk 3:18.\nYɛsom Yɛn Nkwamafo, anigye Nyankopɔn no. (Asomafo Nnwuma 17:28; 1 Timoteo 1:11) Yenim sɛ yɛn Bɔfo no na ɔmaa yɛn nkwa. Sɛ yɛbɔɔ asu akyɛ oo, sɛ yɛbɔɔ asu nkyɛe oo, momma yɛnkɔ so mfa anigye nsom no.\nHéctor ma Ahenni ho anidaso no tena n’adwenem, na ɔyere ne ho yɛ asɛnka adwuma no, na eyi nsɛee n’anigye\nMa yɛnhwɛ Héctor. Ɔde mfe 40 asom Yehowa sɛ ɔhwɛfo kwantufo. Ɛwom sɛ ‘wafuw dwen’ anaa ne mfe akɔ anim deɛ, nanso ɔde anigye resom Yehowa. (Dwom 92:12-14) Héctor yere yare, na ama ontumi nyɛ pii wɔ Onyankopɔn som mu, nanso n’anigye nsɛee. Héctor ka sɛ: “Ɛyɛ yaw sɛ me yere apɔwmuden resɛe na ne hwɛ nso ayɛ den, nanso memmaa ɛno nsɛee anigye a mede resom nokware Nyankopɔn no. Minim sɛ Yehowa na ɔmaa me nkwa. Biribi nti na ɔbɔɔ nnipa, na ɛno ama medɔ no paa, na mede me koma nyinaa resom no. Mebɔ mmɔden sɛ mɛyere me ho wɔ asɛnka adwuma no mu, na mema Ahenni ho anidaso no tena m’adwene mu fann sɛnea ɛbɛyɛ a, m’anigye rensɛe.”\nYehowa de agyede afɔre no ama yɛn. Eyi ma yenya asetena a anigye wom. Bible ka sɛ: “Onyankopɔn dɔ wiase paa ma enti ɔde ne Ba a ɔwoo no koro no mae, na obiara a ɔkyerɛ no mu gyidi no ansɛe na mmom wanya daa nkwa.” (Yohane 3:16) Nokwarem no, sɛ yenya agyede a Onyankopɔn ayi ne yam de akyɛ yɛn no mu gyidi a, yebetumi anya bɔne fafiri ne daa nkwa. Eyi yɛ ade titiriw paa a enti ɛsɛ sɛ yɛn ani sɔ agyede no! Agyede no ho anisɔ a yɛwɔ bɛkanyan yɛn ma yɛde anigye asom Yehowa.\nJesús gyaee sika akyi di na ɔde anigye som Yehowa mfe pii\nOnua bi a ne din de Jesús a na ɔte Mexico kae sɛ: “Ná m’adwuma de me ayɛ akoa. Ɛtɔ da a na mede nnɔnhwerew pii yɛ adwuma a mempɔn, nanso na obiara nhyɛɛ me sɛ menyɛ saa. Sika nti na na meyɛ saa. Afei misuaa Yehowa ho ade ne sɛnea ɔde ne Dɔba no maa adesamma. Ná ɛwɔ me komam paa sɛ mɛsom Yehowa. Enti mihyiraa me ho so maa Yehowa. Ná me ne adwumakuw no ayɛ adwuma mfe 28, nanso misii gyinae sɛ megyae na mayɛ bere nyinaa som adwuma. Saa na Jesús de anigye fii ase som Yehowa.”\nYɛn abrabɔ ho tew, ɛma yɛn ani gye. Wokae sɛnea na w’abrabɔ te ansa na woresua Yehowa ho ade? Ɔsomafo Paulo kaee Kristofo a wɔwɔ Roma no sɛ na ‘wɔyɛ bɔne nkoa’ nanso ‘wɔabɛyɛ trenee nkoa.’ Esiane sɛ na wɔn abrabɔ ho tew nti, na wobetumi ahwɛ kwan sɛ wobenya daa nkwa. (Romafo 6:17-22) Yɛn nso yedi Yehowa mmara so, enti yɛade yɛn ho afi ɔhaw a ɔbrasɛe anaa basabasayɛ de ba ho. Anigyesɛm bɛn ni!\n“Mmere a m’ani agye paa wɔ m’asetena mu ne nea mede asom Yehowa no.”—Jaime\nHwɛ Jaime asɛm yi nso. Ná onnye nni sɛ Onyankopɔn wɔ hɔ, saa ara nso na na ogye di sɛ mmoa na ɛdannan bɛyɛɛ nnipa. Afei nso na ɔbɔ akuturuku. Jaime fii ase kɔɔ Kristofo nhyiam, na ɔdɔ a anuanom daa no adi no kaa ne koma paa. Ná ɛsɛ sɛ Jaime ma Yehowa boa no ma onya ne mu gyidi na watumi asesa n’abrabɔ. Jaime ka sɛ: “Nkakrankakra mibehuu sɛ Agya a ɔwɔ ɔdɔ ne Onyankopɔn mmɔborɔhunufo bi wɔ hɔ. Yehowa mmara a madi so no abɔ me ho ban. Sɛ mansesa m’abrabɔ a, anka saa bere yi mawu te sɛ me nnamfo binom a na wɔbɔ akuturuku no. Mmere a m’ani agye paa wɔ m’asetena mu ne nea mede asom Yehowa no.”\nBere a yɛretwɛn sɛ wiase bɔne yi bɛba awiei no, adwene bɛn na ɛsɛ sɛ yenya? Kae sɛ, yɛreyɛ Onyankopɔn apɛde na yɛrehwɛ kwan nso sɛ yebenya daa nkwa. Bible ka sɛ: “Enti mommma yɛmmmrɛ papayɛ mu, na sɛ yɛampa abaw a, yebetwa so aba bere a ɛsɛ mu.” (Galatifo 6:8, 9) Bere a Yehowa reboa yɛn yi, momma yɛntɔ yɛn bo ase, na yɛnyere yɛn ho nnya suban a ɛbɛma yɛatwa “ahohiahia kɛse” no, na yɛnkɔ so mfa anigye nsom Yehowa.—Adiyisɛm 7:9, 13, 14; Yakobo 1:2-4.\nYebetumi anya awerɛhyem sɛ, sɛ yɛkɔ so som Yehowa a, ne werɛ remfi yɛn efisɛ onim adwuma a yɛreyɛ, ne ɔdɔ a yɛwɔ ma ɔno ne ne din. Sɛ yɛkɔ so de anigye som Yehowa a, yɛbɛka asɛm a odwontofo Dawid kae no bi. Ɔkaa sɛ: “Mede Yehowa asi m’anim daa. Ɔwɔ me nifa nti, merenhinhim da biara da. Ɛno nti me koma bɛtɔ me yam, na m’anuonyam adi ahurusi. Me honam nso bɛtena hɔ dwoodwoo.”—Dwom 16:8, 9.


Wo Din Wɔ Onyankopɔn “Nkae Nhoma” no Mu Anaa? | Bɛn Onyankopɔn\nWo Din Wɔ Onyankopɔn “Nkae Nhoma” no Mu Anaa?\nSƐ Yehowa asomfo bɔ wɔn ho mmɔden sɛ wɔbɛyɛ n’apɛde a, ohu anaa? Yiw, ohu! Nanso ɛnyɛ nnwuma pa ne ayeyi a wɔde ma no no nko na ohu. Sɛ mpo n’asomfo dwinnwen nneɛma pa a wayɛ ama wɔn no ho a, ɛno nso ohu. Yehowa werɛ remfi ne nkurɔfo, na nea wɔayɛ nso, ne werɛ remfi da. Yɛyɛ dɛn hu saa? Yebenya mmuae no wɔ nsɛm bi a odiyifo Malaki kyerɛwee mu.—Kenkan Malaki 3:16.\nMalaki hyɛɛ nkɔm bɛyɛ mfe 500 ansa na Yesu reba, na saa bere no, na nneɛma nkɔ yiye koraa wɔ Israel. Asɔfo no totoo wɔn adwuma ase, na ɔman no fii ase yɛɛ nneɛma bi de buu Onyankopɔn animtiaa; ebi ne asumansɛm, awaresɛe, ne apoobɔ. (Malaki 2:8; 3:5) Nneɛma bɔne yi nyinaa akyi no, na Israelfo kakra wɔ hɔ a wɔda so di nokware. Dɛn na wɔyɛe?\nMalaki kyerɛ mu sɛ: “Wɔn a wosuro Yehowa no ne wɔn ho kasae.” Onyankopɔn suro yɛ adepa. Ɛha yi no, na Malaki reka sɛ Israelfo bi nyaa obu kɛse maa Onyankopɔn, na na wosuro fɛre sɛ wɔbɛyɛ nea ɛnsɔ n’ani. Hyɛ no nsow sɛ wɔn a wosuro Onyankopɔn no “ne wɔn ho kasae.” Ɛbɛyɛ sɛ wohyiaam kaa Yehowa ho asɛmpa, na wɔhyehyɛɛ wɔn ho nkuran sɛnea ɛbɛyɛ a nneɛma bɔne a ɛrekɔ so wɔ ɔman no mu no remmu wɔn abam anaa ɛrensɛe wɔn.\nIsraelfo anokwafo no yɛɛ biribi foforo a ehia paa de nidi maa Yehowa: “Wodwen ne din ho.” Nkyerɛase foforo bi ka sɛ “wɔde nidi maa Ne din.” Nyamesurofo yi dii Yehowa ni wɔn komam mpo. Wodwinnwen nea Yehowa ayɛ ne ne din kɛse no ho wɔ wɔn komam. Yehowa huu nea wɔyɛe no anaa?\nMalaki ka sɛ: “Yehowa yɛɛ aso tiei.” Yebetumi aka sɛ Yehowa fi ne tenabea a ɛwɔ sorosoro hɔ brɛɛ n’aso ase, na ɔtee ayeyisɛm biara a n’asomfo no ka kyerɛɛ wɔn ho no. Afei nso nea na wɔresusuw ho wɔn komam no nyinaa, ohui. (Dwom 94:11) Nsɛmpa a wɔkae ne adwempa a wonyae no, ɛnyɛ sɛ ohui kɛkɛ, na mmom ɔyɛɛ ho biribi nso.\nMalaki kae sɛ: “Wɔkyerɛw nkae nhoma bi wɔ n’anim.” Saa nhoma no yɛ wɔn a wodi nokware ma Yehowa nyinaa ho kyerɛwtohɔ. Hyɛ no nsow sɛ wɔfrɛ no “nkae nhoma.” * Ɛno ma yehu sɛ Yehowa asomfo anokwafo de, ne werɛ remfi wɔn da, na ɔbɛkae ayeyi a wɔde ama no nyinaa, kyerɛ sɛ, adepa biara a wɔayɛ, asɛmpa biara a wɔaka, ne adwempa biara a wɔanya. Nanso Onyankopɔn renkae wɔn kwa. Wahyɛ bɔ sɛ wɔn a wɔahyɛ da akyerɛw wɔn din wɔ ne nkae nhoma no mu no, ɔbɛma wɔn daa nkwa. *—Dwom 37:29.\nHwɛ sɛnea ɛhyɛ nkuran sɛ yebehu sɛ biribiara a ɛsɔ ani a yɛyɛ wɔ Yehowa som mu no, ɛsom bo ma no paa! Nsɛm a ɛwɔ Malaki 3:16 no yɛ biribi a ɛsɛ sɛ yedwen ho kɔ akyiri paa. Ɛbɛyɛ papa sɛ yebisa yɛn ho sɛ, ‘Enti me din wɔ Onyankopɔn “nkae nhoma” no mu?’ Sɛ da biara yɛyɛ nea yebetumi biara ma yɛn kasa, yɛn nneyɛe, ne yɛn nsusuwii yɛ nea ɛbɛma Yehowa akae yɛn a, yɛn din bɛkɔ mu bi.\nDecember Bible akenkan:\n^ nky. 8 Hebri asɛmfua a wɔkyerɛɛ ase “nkae” no, ɛnkyerɛ sɛ obi bɛkae biribi kɛkɛ. Ebetumi nso akyerɛ sɛ nea wakae no, ɔbɛyɛ ho biribi.\n^ nky. 8 Sɛ wopɛ daa nkwa a Onyankopɔn de ahyɛ yɛn bɔ no ho nsɛm pii a, hwɛ Dɛn na Bible Kyerɛkyerɛ Ankasa? nhoma no ti 3. Yehowa Adansefo na wotintimii.


Nnipa no yɛ nea obiara yɛ no bi (1-7)\nWopo Yehowa asɛm a, nyansa bɛn na wowɔ? (8-17)\nYeremia bɔ bena wɔ Yuda sɛe ho (18-22)\n“Balsam ngo nni Gilead anaa?” (22)\n8 “Saa bere no,” Yehowa asɛm ni, “wobeyiyi Yuda ahemfo nnompe ne ne mpanyimfo nnompe ne asɔfo nnompe ne adiyifo nnompe ne Yerusalemfo nnompe afi wɔn adamoa mu. 2 Na wɔbɛbaabae mu akyerɛ owia ne ɔsram ne ɔsoro asafo a wɔdɔɔ wɔn, na wɔsom wɔn, na wodii wɔn akyi, na wɔhwehwɛɛ wɔn akyi kwan, na wɔkotow wɔn no nyinaa.+ Wɔremmoa ano, na wɔrensie. Ɛbɛyɛ sumina* wɔ asaase ani.”+ 3 “Abusua bɔne yi nkaefo a wobenya wɔn ti adidi mu no, wɔbɛpɛ owu asen nkwa wɔ baabi a mɛbɔ wɔn ahwete no nyinaa,” asafo Yehowa na waka. 4 “Ka kyerɛ wɔn sɛ, ‘Nea Yehowa aka ni: “Wɔbɛhwe ase a wɔrensɔre bio anaa? Sɛ ɔbaako san n’akyi a, obi foforo nso rensan n’akyi anaa? 5 Adɛn nti na saa nkurɔfo yi, Yerusalemfo, nni nokware na wɔkɔ so ara twa nkontompo yi? Wokura nnaadaa mu denneennen;Wɔmpɛ sɛ wɔsan wɔn akyi.+ 6 Mewɛn m’aso, na mekɔɔ so tiei, nanso wɔanka nokware. Wɔn mu baako mpo nni hɔ a ɔsakra fii ne bɔne ho, anaa obisae sɛ, ‘Ɛdɛn na mayɛ yi?’+ Wɔn mu biara san n’akyi kɔyɛ nea obiara yɛ no bi; wɔte sɛ ɔpɔnkɔ a ɔde mmirika rekɔ ɔko. 7 Asukɔnkɔn a ɔwɔ wim mpo nim ne bere;*Aburuburuw ne asomfena ne apatiprɛw* mpo, sɛ bere so sɛ wɔbɛsan akɔ baabi a wofi bae a, wɔsan kɔ. Nanso me ara me man de, wɔnte Yehowa atemmu ase.”’+ 8 ‘Adɛn nti na moka sɛ: “Yenim nyansa, na yɛwɔ Yehowa mmara”?* Nea ɛwom ne sɛ, akyerɛwfo kyerɛwdua a ɛnka nokware no,+ atoro nko ara na wɔde kyerɛw. 9 Anyansafo ani awu.+ Wɔabɔ hu, na wɔbɛkyere wɔn. Hwɛ! Yehowa asɛm na wɔapo yi,Na nyansa bɛn na wɔwɔ? 10 Ɛno nti, mede wɔn yerenom bɛma mmarima foforo,Na mede wɔn nsaase bɛma nkurɔfo;+Efisɛ efi akumaa so kosi ɔkɛse so, obiara pɛ mfaso bɔne;+Efi odiyifo so kosi ɔsɔfo so, wɔn nyinaa bu nkurɔfo fa so.+ 11 Wɔsa me man babea akuru biarabiara,* na wɔka sɛ,“Asomdwoe wɔ hɔ! Asomdwoe wɔ hɔ!” Nanso asomdwoe biara nni hɔ.+ 12 Akyiwade a wɔayɛ no, ɛyɛ wɔn aniwu anaa? Ɛnyɛ wɔn aniwu koraa! Wɔn ani mmu wɔn dwɛ!*+ Ɛno nti, wɔbɛhwehwe ase wɔ wɔn a wɔahwehwe ase mu. Na ɛda a mɛba abɛtwe wɔn aso no, wobehintihintiw,”+ Yehowa na waka. 13 ‘Sɛ meboaboa wɔn ano a, mɛma wɔn awiei aba,’ Yehowa na waka. ‘Bobe aba biara renka wɔ bobe dua so, borɔdɔma biara renka wɔ borɔdɔma dua so, na ɛso nhaban bɛhyew.* Na nea mede maa wɔn no befi wɔn nsa.’” 14 “Yɛtete ha reyɛ dɛn? Momma yɛmmoaboa yɛn ano na yɛnkɔ nkurow a wɔabɔ ho ban no mu+ na yenkowuwu wɔ hɔ. Efisɛ Yehowa yɛn Nyankopɔn bekunkum yɛn;Wama yɛn nsu a awuduru wom sɛ yɛnnom,+Efisɛ yɛayɛ Yehowa bɔne. 15 Yɛhwɛɛ asomdwoe kwan, nanso adepa biara amma;Yɛhwɛɛ ayaresa kwan, nanso ade a ɛyɛ hu na aba!+ 16 Wote sɛ atamfo no apɔnkɔ reporow wɔn hwene mu wɔ Dan. N’apɔnkɔnini sũMa asaase no nyinaa wosow. Wɔba bɛsɛe asaase no ne nea ɛwɔ so nyinaa,Nkurow no ne emu nnipa.” 17 “Na hwɛ, meresoma awɔ aba mo mu,Awɔ a wɔn ano wɔ bɔre a nkonyaayifo rentumi nnwudwo wɔn,Na wɔbɛkeka mo,” Yehowa na waka. 18 M’awerɛhow nni aduru;Me koma yare. 19 Wɔte me man babea sufrɛWɔ akyirikyiri asaase bi so sɛ: “Yehowa nni Sion anaa? Anaasɛ ne hene nni hɔ?” “Adɛn nti na wɔde wɔn ahoni a wɔasen hyɛ me abufuw,Na wɔde ananafo anyamehunu huru me bo?” 20 “Twabere atwam, ahohuru bere aba n’awiei,Nanso wonnyee yɛn!” 21 Me man babea sɛe no nti, mabubu;+Me werɛ ahow. Ehu akyekyere me. 22 Balsam ngo* nni Gilead anaa?+ Na ɔyaresafo* biara nni hɔ?+ Ɛnde, adɛn nti na wɔnsaa me man babea yare?+\n^ Anaa “ne bere a wɔahyɛ.”\n^ Ebetumi nso akyerɛ, “belebele; nantwinoma.”\n^ Anaa “Wɔnteɛ wɔn ho nsa me man babea akuru yiye.”\n^ Anaa “Wonnim fɛre baako sɛɛ!”\n^ Anaa “bekisã; beguan.”\n^ Anaa “nkũ a ɛma obi ho dwo no fɔmm.”\n^ Anaa “oduruyɛfo.”


Munsiw Ɔbonsam Kwan na Obeguan (Yakobo 4:7) | Onyankopɔn Dɔ\nSiw Ɔbonsam ne Ne Nnɛɛdɛe Kwan\n“Munsiw Ɔbonsam kwan na obeguan.”—YAKOBO 4:7.\n1, 2. Sɛ edu asubɔ bere a, ɛhefo na wɔn ani gye?\nSƐ WODE mfe pii asom Yehowa a, ɛnde ɛbɛyɛ sɛ woatie asubɔ kasa pii wɔ nhyiam akɛse ne nketewa ase. Nanso ɛmfa ho mpɛn dodow a woakɔ nhyiam ahorow a ɛte saa ase no, bere biara a wubehu sɛ wɔn a wɔtete anim hɔ nkogua no so asɔre agyina hɔ de wɔn ho rema sɛ wɔmmɔ wɔn asu no, ɛka wo koma. Edu saa bere no a, awɔsẽ tumi gu wɔn a wɔwɔ nhyiam no ase nyinaa na afei wɔde anigye bɔ wɔn nsam. Ebia nusu mpo gu wo bere a wuhu nnipa foforo a wɔabegyina Yehowa afã no. Hwɛ sɛnea yɛn ani gye saa bere no!\n2 Yɛn fam no, asubɔ kakraa bi a ɛkɔ so wɔ yɛn mpɔtam nkutoo na yehu afe biara, nanso abɔfo deɛ, wonya hokwan hu pii. Hwɛ sɛnea “anigye pii bɛba ɔsoro” bere a wohu sɛ nnipa mpempem pii bɛka Yehowa ahyehyɛde no fã a aniwa hu no ho nnawɔtwe biara wɔ wiase nyinaa no! (Luka 15:7, 10) Ɛnyɛ nwonwa sɛ, sɛ abɔfo no hu nkɔso a ɛte saa a, wɔn ani gye kɛse!—Hagai 2:7.\n“ƆBONSAM NENAM SƐ GYATA A ƆBOBOM”\n3. Dɛn nti na Satan “nenam sɛ gyata a ɔbobom,” na dɛn na ɔpɛ sɛ ɔyɛ?\n3 Nanso honhom abɔde bi deɛ, sɛ wohu sɛ nnipa rebɔ asu a, ɛhyɛ wɔn abufuw. Ɛyɛ Satan ne n’adaemone ahi sɛ wobehu sɛ nnipa mpempem pii atwe wɔn ho afi wiase bɔne yi ho. Eyi nyɛ nwonwa, efisɛ Satan hoahoaa ne ho kae sɛ onipa biara nni hɔ a obefi ne pɛ mu asom Yehowa, na obiara nso nni hɔ a ɔbɛkɔ so adi no nokware bere a wahyia ɔtaa a emu yɛ den no. (Kenkan Hiob 2:4, 5.) Enti bere biara a obi besi gyinae sɛ obehyira ne ho so ama Yehowa no, ɛma Satan yɛ ɔtorofo. Ɛte sɛ nea wɔbɔ Satan sotɔre mpempem nnawɔtwe biara wɔ afe no mu. Eyi nyinaa nti “Ɔbonsam nenam sɛ gyata a ɔbobom apɛ obi amene no”! (1 Petro 5:8) “Gyata” yi ani abere sɛ ɔbɛmene yɛn wɔ honhom mu na wama yɛayɛ biribi a ɛbɛsɛe yɛne Onyankopɔn ntam abusuabɔ.—Dwom 7:1, 2; 2 Timoteo 3:12.\nBere biara a obi behyira ne ho so ama Yehowa agye asubɔ no, ɔma Satan yɛ ɔtorofo\n4, 5. (a) Nneɛma mmienu bɛn na Yehowa de akyerɛ sɛ Satan rentumi nyɛ nea ɔpɛ biara? (b) Awerɛhyem bɛn na nokware Kristoni betumi anya?\n4 Ɛwom sɛ ɔtamfo a ne ho yɛ hu ne yɛn redi asi deɛ, nanso ɛnsɛ sɛ yɛbɔ hu. Adɛn ntia? Efisɛ Yehowa akyerɛ yɛn nneɛma mmienu a enti “gyata a ɔbobom” no rentumi nyɛ nea ɔpɛ. Ɛno ne dɛn? Nea edi kan, Yehowa aka asie sɛ nokware Kristofo ‘kuw kɛse bi’ benya wɔn ti adidi mu wɔ “ahohiahia kɛse” a ɛreba no mu. (Adiyisɛm 7:9, 14) Onyankopɔn nkɔmhyɛ nso deɛ, enni huammɔ. Enti Satan ankasa mpo nim sɛ ɔrentumi nnaadaa Onyankopɔn nkurɔfo nyinaa.\n5 Ade a ɛto so mmienu a ɛkyerɛ sɛ Ɔbonsam ntumi nyɛ nea ɔpɛ ne asɛm bi a Onyankopɔn diyifo nokwafo Asaria ka kyerɛɛ Ɔhene Asa. Ɔkae sɛ: “Yehowa de, sɛ mo ne no tena a, ɔno nso ne mo bɛtena.” (2 Beresosɛm 15:2; kenkan 1 Korintofo 10:13.) Kyerɛwtohɔ ahorow pii wɔ hɔ a ɛkyerɛ sɛ tete mmere mu nyinaa Satan antumi ammene Onyankopɔn asomfo a wɔkaa wɔn ho fam Onyankopɔn ho no mu biara. (Hebrifo 11:4-40) Ɛnnɛ, Kristoni biara a ɔbɛn Onyankopɔn no betumi asiw Ɔbonsam kwan na mpo wadi ne so nkonim. Nokwarem no, Onyankopɔn Asɛm ma yɛn awerɛhyem sɛ, sɛ ‘yesiw Ɔbonsam kwan a, obeguan afi yɛn ho.’—Yakobo 4:7.\n‘YƐNE AHONHOMMƆNE DƆM NA ƐREDI ASI’\n6. Ɔkwan bɛn so na Satan ko tia Kristofo sɛ ankorankoro?\n6 Honhom mu ko no, Satan rentumi nni nkonim, nanso sɛ yɛamma yɛn ani anna hɔ a, obetumi amene yɛn sɛ ankorankoro. Satan nim sɛ, sɛ otumi sɛe yɛne Yehowa ntam a, obetumi amene yɛn. Ɔkwan bɛn so na Satan yɛ saa? Ɔnam ɔtaa a emu yɛ den so; ɔde n’ani si yɛn so mmaako mmaako; afei ɔde anifere di dwuma. Momma yɛnhwɛ akwan titiriw a Satan fa so no.\n7. Dɛn nti na Satan taa Yehowa nkurɔfo denneennen saa?\n7 Ɔtaa a emu yɛ den. Ɔsomafo Yohane kae sɛ: “Wiase nyinaa da ɔbɔnefo no tumi mu.” (1 Yohane 5:19) Saa asɛm yi yɛ kɔkɔbɔ ma nokware Kristofo nyinaa. Esiane sɛ Satan amene adesamma wiase bɔne no nyinaa dedaw nti, afei ɔde n’ani asi wɔn a ne nsa nnya nkaa wɔn no so denneennen; eyinom ne Yehowa nkurɔfo. (Mika 4:1; Yohane 15:19; Adiyisɛm 12:12, 17) Ne bo afuw denneennen efisɛ onim sɛ ne bere a aka yɛ tiaa. Enti wamia ɔtaa a ɔde ba yɛn so no mu. Ɛnnɛ, ɔnam ɔkwan biara so pɛ sɛ ɔsɛe yɛne Onyankopɔn ntam koraa.\n8. Bere a ɔsomafo Paulo kae sɛ yɛne ahonhommɔne ‘redi asi’ no, na ɛkyerɛ sɛn?\n8 Ɔde n’ani si yɛn so mmaako mmaako. Ɔsomafo Paulo bɔɔ ne mfɛfo Kristofo kɔkɔ sɛ: ‘Yɛne ahonhommɔne dɔm a wɔwɔ soro hɔnom na ɛredi asi.’ (Efesofo 6:12) Dɛn nti na Paulo de asɛm ‘di asi’ dii dwuma? Efisɛ ɛte sɛ nnipa a wɔrebɔ atwɛre pupopupo anaa wɔredi atentam. Enti, Paulo de saa asɛm no dii dwuma de kyerɛe sɛ yɛn mu biara ne ahonhommɔne reko. Enti ɔman a yɛwom no, sɛ nnipa gye di sɛ ahonhommɔne wɔ hɔ oo, wonnye nni oo, ɛsɛ sɛ yɛkae sɛ, sɛ yenya hyira yɛn ho so ma Yehowa pɛ a, na ɛte sɛ nea wɔatwa kanko bi a yɛne ahonhommɔne rebɛko wɔ mu. Sɛ Kristoni biara hyira ne ho so a, na wafi ɔko no ase. Eyi nti na Paulo bɔɔ Kristofo a na wɔwɔ Efeso no kɔkɔ mprɛnsa sɛ ‘wonnyina pintinn’ no!—Efesofo 6:11, 13, 14.\n9. (a) Adɛn nti na Satan ne adaemone de “nnɛɛdɛe” di dwuma? (b) Adɛn nti na Satan bɔ mmɔden sɛ ɔbɛsɛe yɛn nsusuwii, na ɔkwan bɛn so na yebetumi ne no adi asi? (Hwɛ adaka “ Hwɛ Yiye Wɔ Satan Nnɛɛdɛe Ho!”) (d) Ɔkwan foforo bɛn na Satan fa so daadaa nnipa a yɛrebesusuw ho?\n9 Ɔde anifere di dwuma. Paulo tu Kristofo fo sɛ wonnyina pintinn nko ntia Satan “nnɛɛdɛe.” (Efesofo 6:11) Hyɛ nea Paulo kae no nsow sɛ Satan fa akwan horow pii so daadaa nnipa. Ahonhommɔne mfa ɔkwan baako so na mmom wɔfa anifere akwan pii so daadaa nnipa, na wɔwɔ atirimpɔw bi nti a wɔyɛ saa. Ɛtɔ bere bi a, gyidifo bi a wɔatumi agyina sɔhwɛ baako ano no tumi gyae wɔn ho mu bere a wɔahyia sɔhwɛ foforo no. Enti Ɔbonsam ne adaemone no hwɛ yɛn su hu faako a yɛyɛ mmerɛw; na sɛ wohu no saa a, wɔbɔ hɔ de sɛe yɛne Onyankopɔn ntam ayɔnkofa. Nanso anigyesɛm ne sɛ yenim Ɔbonsam akwan pii, efisɛ wɔada no adi wɔ Bible mu. (2 Korintofo 2:11) Yɛadi kan asusuw akwan horow a ɔfa so daadaa yɛn no bi ho dedaw wɔ nhoma yi mu; ebi ne honam fam nneɛma akyidi, fekubɔne, ne ɔbrasɛe. Afei momma yɛnhwɛ ɔkwan foforo a Satan fa so daadaa nnipa; ɛno ne ahonhonsɛm.\n10. (a) Dɛn ne ahonhonsɛm? (b) Yehowa bu ahonhonsɛm sɛn, na wo nso wubu no sɛn?\n10 Sɛ obi de ne ho hyɛ ahonhonsɛm mu a, na ɔne ahonhommɔne redi nkitaho tee. Nneyɛe te sɛ adebisa, asumansɛm, kaberɛkyere, ne funu a wobisa nyinaa yɛ ahonhonsɛm. Sɛnea yenim no, Yehowa bu ahonhonsɛm sɛ “akyide.” (Deuteronomium 18:10-12; Adiyisɛm 21:8) Esiane sɛ ɛsɛ sɛ yɛn nso ‘yekyi bɔne’ nti, ɛnsɛ sɛ ɛba yɛn adwenem da sɛ yɛne ahonhommɔne benya twaka biara. (Romafo 12:9) Sɛ yɛyɛ biribi a ɛte saa a, ɛbɛkyerɛ sɛ yɛapo yɛn soro Agya Yehowa, na hwɛ abusude ara a eyi bɛyɛ!\n11. Sɛ Satan tumi daadaa yɛn ma yɛde yɛn ho kɔhyɛ ahonhonsɛm mu a, dɛn nti na ɛbɛyɛ nkonimdi kɛse ama no? Ma mfatoho.\n11 Nanso esiane sɛ ahonhonsɛm a yɛde yɛn ho bɛhyem no bɛkyerɛ sɛ yenni Yehowa nokware nti, Satan asi ne bo sɛ ɔbɛfa ɔkwan biara so anya yɛn mu binom ma wɔde wɔn ho ahyem. Na bere biara a Satan bɛdaadaa Kristoni bi ma ɔde ne ho ahyɛ ahonhonsɛm mu no, ɛyɛ nkonimdi kɛse ma no. Adɛn ntia? Susuw mfatoho yi ho: Sɛ obi tumi daadaa ɔsraani bi ma ofi ne kuw mu kɔ atamfo afã a, ɔsahene a ɔwɔ atamfo no afã no ani begye. Ebia ɔde ɔsraani a ɔte saa bɛkyerɛ na wahoahoa ne ho sɛ wadi nkonim; ɔbɛyɛ eyi de ayi ɔsraani no sahene dedaw no ahi. Saa ara na sɛ Kristoni bi de ne ho kɔhyɛ ahonhonsɛm mu a, ɛbɛkyerɛ sɛ ofi ne pɛ mu apo Yehowa na ɔde ne ho akɔhyɛ Satan ase pɛɛ. Hwɛ sɛnea ɛbɛma Satan ani agye na ɔde saa nipa no ahoahoa ne ho de akyerɛ sɛ wadi nkonim wɔ ɔko no mu! So yɛn mu bi bɛpɛ sɛ ɔma Ɔbonsam di nkonim saa? Dabida! Yɛnyɛ awaefo.\nNSƐMMISA A ƐMA OBI ADWENEM YƐ NO NÃÃ\n12. Ɔkwan bɛn na Satan fa so de sɛe adwene a yɛwɔ wɔ ahonhonsɛm ho?\n12 Sɛ yekyi ahonhonsɛm a, Satan rentumi mfa saa kwan no so nnya yɛn. Enti wahu sɛ nea obetumi ayɛ ne sɛ ɔbɛsesa yɛn adwene. Ɔkwan bɛn so? Ɔhwehwɛ akwan a ɔbɛfa so ama Kristofo adwene atu afra na ama ebinom asusuw sɛ “papa yɛ bɔne na bɔne yɛ papa.” (Yesaia 5:20) Sɛ Satan pɛ sɛ ɔyɛ eyi a, ɔfa kwan bi a ɔde adi dwuma fi tete so—ɔnam nsɛmmisa so ma nnipa adwenem yɛ wɔn nãã.\n13. Ɔkwan bɛn so na Satan de nsɛmmisa dii dwuma maa ebinom adwenem yɛɛ wɔn nãã?\n13 Hwɛ sɛnea Satan faa saa kwan yi so dii dwuma wɔ tete mmere mu. Obisaa Hawa wɔ Eden sɛ: “Ɛyɛ ampa sɛ Onyankopɔn kae sɛ munnni turo yi mu dua biara so aba?” Afei Hiob bere so, bere a abɔfo ahyiam wɔ soro no, Satan bisae sɛ: “Wugye di sɛ Hiob suro Onyankopɔn kwa”? Na bere a Yesu fii ne som adwuma ase wɔ asase so no, Satan ka kyerɛɛ Kristo sɛ: “Sɛ woyɛ Onyankopɔn ba a, kasa kyerɛ abo yi ma ɛnnan paanoo.” Susuw ho hwɛ—ɛdefa Yesu ho no, na Yehowa ankasa aka sɛ: “Oyi ne me Ba, nea medɔ no na magye no atom.” Nanso nnawɔtwe nsia akyi no, Satan ansuro sɛ ɔde asɛm a Yehowa kae yi bɛdan fɛwdi!—Genesis 3:1; Hiob 1:9; Mateo 3:17; 4:3.\n14. (a) Ɔkwan bɛn so na Satan ma ebinom adwenem yɛ wɔn nãã wɔ ahonhonsɛm ho? (b) Dɛn na yebesusuw ho afei?\n14 Ɛnnɛ nso Ɔbonsam de ɔkwan a ɛte saa di dwuma de ma ebinom adwenem yɛ wɔn nãã na wɔanhu sɛ ahonhonsɛm yɛ bɔne. Awerɛhosɛm ne sɛ watumi anya gyidifo bi ma wɔn adwenem ayɛ wɔn nãã. Nnipa a wɔte saa no nte nka sɛ ahonhonsɛm nyinaa yɛ bɔne. (2 Korintofo 11:3) Yɛbɛyɛ dɛn aboa saa nnipa yi ma wɔayɛ wɔn adwene yiye? Yɛbɛyɛ dɛn ahwɛ yɛn ho yiye na Satan amfa ne nnɛɛdɛe no annya yɛn? Sɛ yebetumi abua nsɛmmisa yi a, momma yɛnhwɛ nneɛma mmienu bi a Satan nam anifere kwan so de ahonhonsɛm afrafra mu. Ɛno ne anigyede ne ayaresa.\nƆDE YƐN AKƆNNƆDE NE YƐN AHIADE SUM AFIRI\n15. (a) Nnipa pii a wɔwɔ aman a wodi yiye mu no bu ahonhonsɛm sɛn? (b) Ɔkwan bɛn so na adwene a wiase no kura wɔ ahonhonsɛm ho no aka Kristofo binom?\n15 Aman a wodi yiye titiriw mu no, wommu asumansɛm, abayisɛm, ne ahonhonsɛm ahorow bi sɛ ɛyɛ aniberesɛm. Ahonhonsɛm abu so wɔ sini, nhoma, TV so dwumadi ne kɔmputa so agorɔ mu, na wobu no sɛ anigyede a ɔhaw biara nni ho. Nnipa pii ani abegye ahonhonsɛm a ɛwɔ sini ne nhoma mu ho ama ebinom mpo atetew akuw a wɔde hyɛ ho nkuran. Ɛda adi sɛ adaemone atumi ama ebinom abegye adi sɛ asiane biara nni ahonhonsɛm ho. So Kristofo bi nso susuw sɛ asiane biara nni ahonhonsɛm ho? Saa na ebinom susuw. Ɔkwan bɛn so? Nhwɛso bi ni: Bere a Kristoni bi hwɛɛ sini bi a ɛfa ahonhonsɛm ho wiei no, ɔkae sɛ, “Mehwɛɛ sini no deɛ, nanso mamfa me ho anhyɛ ahonhonsɛm mu.” Dɛn nti na adwene a ɛte saa yɛ hu?\n16. Dɛn nti na asiane wom sɛ yɛbɛpaw anigyede a ahonhonsɛm wom?\n16 Ɛwom sɛ ɛsono sɛ obi di ahonhonsɛm, ɛnna ɛsono sɛ ɔhwɛ ho mfonini deɛ, nanso ɛno nso nkyerɛ sɛ, sɛ obi hwɛ ahonhonsɛm a, asiane biara nni ho. Adɛn ntia? Susuw eyi ho hwɛ: Onyankopɔn Asɛm kyerɛ sɛ Satan anaa n’adaemone no ntumi nhu nea ɛwɔ yɛn tirim. * Enti sɛnea yɛadi kan ahu no, sɛ ahonhommɔne betumi ahu nea yɛresusuw ho ne honhom mu mmerɛwyɛ bi a ɛwɔ yɛn ho a, gye sɛ wɔhwɛ yɛn nneyɛe—na eyi mu bi ne nea yɛde gye yɛn ani. Sɛ Kristoni bi nneyɛe kyerɛ sɛ n’ani gye sini anaa nhoma a ɛfa adebisa, ntafoayi, akɔm, anaa ahonhonsɛm foforo biara ho a, na ɔreto adaemone nkra. Ɔkwan bi so no, na ɔrekyerɛ wɔn faako a ne mmerɛwyɛ wɔ! Sɛ adaemone hu no saa a, wɔbɛyere wɔn ho ne Kristoni no adi asi na wɔabɔ baabi a wakyerɛ sɛ ne mmerɛwyɛ wɔ no kosi sɛ wɔde n’akyi bɛka fam. Nokwarem no, ebinom wɔ hɔ a kan no na wɔhwɛ ahonhonsɛm de gyigye wɔn ani kɛkɛ, nanso afei de wɔde wɔn ho ahyɛ ahonhonsɛm mu ankasa.—Kenkan Galatifo 6:7.\nHwehwɛ Yehowa mmoa bere a woyare no\n17. Anifere kwan bɛn na Satan betumi afa so anya wɔn a wɔyare?\n17 Ɛnyɛ anigyede nko na Satan nam so daadaa yɛn na mmom ɔfa ayaresa nso so. Ɔkwan bɛn so? Sɛ Kristoni bi yare na wayɛ nea obetumi biara nanso onnya ano aduru a, ebia n’abam bebu. (Marko 5:25, 26) Satan ne adaemone no hu eyi a, wobebu no sɛ hokwan a ɛfata a wɔde bɛdaadaa no. Ebia adaemone bɛdaadaa no ma ɔde ahometew adan akɔ “asumansɛm” anaa ahonhonsɛm mu ade foforo bi so de ahwehwɛ ayaresa. (Yesaia 1:13) Sɛ adaemone de anifere nya ɔyarefo bi ma ɔyɛ saa a, ebetumi asɛe ɔne Onyankopɔn ntam. Ɔkwan bɛn so?\n18. Ayaresa ho nneyɛe bɛn na ɛsɛ sɛ Kristoni po, na dɛn ntia?\n18 Yehowa bɔɔ Israelfo a na wɔpɛ “asumansɛm” no kɔkɔ sɛ: “Sɛ motrɛw mo nsam a, miyi m’ani hintaw mo. Mo mpae dodow no nyinaa mintie.” (Yesaia 1:15) Nokwarem no, ɛsɛ sɛ yɛkwati biribiara a ebetumi asiw yɛn mpaebɔ anaa mmoa a yenya fi Yehowa hɔ no kwan, na yɛkae sɛ bere a yɛyare no mpo na yehia ne mmoa kɛse. (Dwom 41:3) Enti, sɛ nokware Kristoni bi yare na ohu sɛ ɛho nhwehwɛmu ne sɛnea wɔsa yare no fa ahonhonsɛm ho a, ɛsɛ sɛ ɔpo. * (Mateo 6:13) Sɛ ɔyɛ saa a, Yehowa behyira no.—Hwɛ adaka a n’asɛmti ne “ So Ɛyɛ Ahonhonsɛm Ankasa?”\nSo Ɛyɛ Ahonhonsɛm Ankasa?\nNnyinasosɛm: “Ɔhonam nnwuma no da adi pefee; ɛne . . . ahonhonsɛmdi, . . . mpaapaemu, fekusɛm . . . Wɔn a wɔyɛ saa nneɛma yi rennya Onyankopɔn ahenni.”—Galatifo 5:19-21.\nSo amanne a mede me ho hyem no ne atoro som wɔ biribi yɛ?—2 Korintofo 6:16, 17.\nSo mede biribi di dwuma a ɛne ahonhonsɛm wɔ abusuabɔ?—Asomafo Nnwuma 19:19.\nSo asumansɛm anaa kaberɛkyere frafra aduru a mepɛ sɛ wɔde sa me yare no mu?—Leviticus 19:26.\nBERE A ADAEMONE HO NSƐM ABU SO\n19. (a) Dɛn na Ɔbonsam adaadaa nnipa pii ma wɔabegye adi wɔ ne tumi ho? (b) Nsɛm bɛn na ɛsɛ sɛ nokware Kristofo kwati?\n19 Bere a nnipa pii a wɔwɔ aman a wodi yiye mu no bu Satan tumi adewa no, wiase mmeae bi nso wɔ hɔ a nnipa gugu tumi a Satan wɔ no mu dodo. Mmeae a ɛtete saa no, Ɔbonsam adaadaa nnipa pii ama wɔabegye adi sɛ ɔwɔ tumi boro so, nanso ɛnte saa. Ebinom ama ahonhommɔne ho hu akɛntɛn wɔn asetenam biribiara so—wɔn adidi mu, wɔn adwumayɛ mu, ne wɔn nnae mu. Nnipa keka nsɛm a asisi de kyerɛ nneɛma a ɛyɛ hu a adaemone tumi yɛ. Wɔtaa de anigye ka nsɛm a ɛte saa ma nkurɔfo ho dwiriw wɔn. So ɛsɛ sɛ yɛn nso yɛkeka saa nsɛm no bi? Dabi. Nneɛma titiriw mmienu bi nti, nokware Nyankopɔn asomfo kwati nsɛnkeka saa.\n20. Ɔkwan bɛn so na bere a obi ani nna ne ho so no, obetumi atrɛw Satan nnaadaasɛm mu?\n20 Nea edi kan no, sɛ obi keka nneɛma a adaemone atumi ayɛ a, na ɔreboa Satan. Ɔkwan bɛn so? Onyankopɔn Asɛm ka sɛ Satan betumi ayɛ ahoɔdenne, nanso ɛsan bɔ kɔkɔ sɛ ɔde “atoro nsɛnkyerɛnne” ne “nnaadaa” di dwuma. (2 Tesalonikafo 2:9, 10) Esiane sɛ Satan yɛ ɔdaadaafo kɛse nti, onim sɛnea ɔbɛdaadaa wɔn a wɔpɛ ahonhonsɛm na wama wɔagye nneɛma a ɛnyɛ nokware adi. Nnipa a wɔte saa no betumi agye adi paa sɛ wohuu biribi anaa wɔtee biribi, na wɔbɛkeka akyerɛ afoforo sɛ ɛyɛ asɛm a esii ankasa. Na bere a wɔrekeka kyerɛ afoforo no, na wɔregugu mu. Sɛ Kristoni bi trɛw nsɛm a ɛte saa mu a, na wama Ɔbonsam a ɔyɛ “atoro agya” no kwan ma ɔde no reyɛ adwuma. Ɔreyɛ saa nyinaa no, na Satan nnaadaasɛm mu na ɔretrɛw.—Yohane 8:44; 2 Timoteo 2:16.\n21. Sɛ yɛrebɔ nkɔmmɔ a, dɛn na ɛsɛ sɛ yɛka ho asɛm?\n21 Nea ɛto so mmienu no, sɛ mpo Kristoni bi ne ahonhommɔne dii nkitaho bere bi a atwam a, ɛnsɛ sɛ ɔkeka ho nsɛm de gyigye ne mfɛfo gyidifo ani. Adɛn ntia? Bible tu yɛn fo sɛ: “Yennyen yɛn ani nhwɛ Ɔsafohene ne yɛn gyidi Wiefo Yesu.” (Hebrifo 12:2) Yiw, ɛsɛ sɛ yɛde yɛn adwene si Kristo so na ɛnyɛ Satan so. Momma yɛnhyɛ no nsow sɛ bere a Yesu wɔ asase so no wankeka ahonhommɔne ho nsɛm amfa annyigye n’asuafo ani, ɛwom sɛ anka obetumi aka Satan ho nsɛm pii. Mmom no, Yesu de n’adwene sii Ahenni no ho nsɛm so. Enti sɛ yɛrebɔ nkɔmmɔ a, ɛsɛ sɛ yesuasua Yesu ne asomafo no na yɛka “Onyankopɔn nneɛma akɛse” ho asɛm.—Asomafo Nnwuma 2:11; Luka 8:1; Romafo 1:11, 12.\n22. Yɛbɛyɛ dɛn aboa ama ‘anigye aba soro’?\n22 Ɛyɛ nokware sɛ Satan nam anifere kwan te sɛ ahonhonsɛm so sɛe yɛne Yehowa ntam abusuabɔ. Nanso, sɛ yekyi bɔne na yɛdɔ papa na yesi yɛn bo sɛ yɛbɛpo ahonhonsɛm biara a, Ɔbonsam rennya kwan mmrɛ yɛn gyidi ase. (Kenkan Efesofo 4:27.) Sɛ yɛkɔ so ‘gyina pintinn ko tia Ɔbonsam nnɛɛdɛe’ kosi sɛ wobeyi no afi hɔ a, hwɛ ‘anigye ara a ɛbɛba soro’!—Luka 15:7; Efesofo 6:11.\n^ nky. 16 Satan abodin ahorow (Ɔsɔretiafo, Otwirifo, Ɔdaadaafo, Ɔsɔhwɛfo, Ɔtorofo) yi biara nkyerɛ sɛ obetumi ahu nea ɛwɔ yɛn koma ne yɛn tirim. Nanso Bible ka Yehowa ho asɛm sɛ nea “ɔhwehwɛ koma mu,” na ɛka Yesu nso ho asɛm sɛ nea ‘ɔhwehwɛ asaabo ne koma mu.’—Mmebusɛm 17:3; Adiyisɛm 2:23.\n^ nky. 18 Sɛ wopɛ ho nsɛm pii a, hwɛ asɛm, “Akwahosan ho Nhwehwɛmu a Eye ma Wo?” a ɛwɔ December 15, 1994, Ɔwɛn-Aban, kratafa 19-22, ne asɛm, “Bible No Adwene: Aduruyɛ a Wopaw—So Ebetumi Ayɛ Nea Asɛm Wɔ Ho?” a ɛwɔ January 8, 2001, Nyan! mu no.\nHwɛ Yiye Wɔ Satan Nnɛɛdɛe Ho!\nMfe mpempem pii ni a Satan a waben wɔ nnaadaa mu no “afura wɔn a wonnye nni no adwene ani.” (2 Korintofo 4:4) Wasi ne bo sɛ ɔbɛsɛe Onyankopɔn asomfo adwene nso. Adɛn ntia? Satan nim sɛ nea ɛwɔ yɛn adwenem na yɛyɛ ho adwuma. Onim sɛ, sɛ otumi sɛe yɛn adwene a, obetumi ama yɛayɛ bɔne.—Yakobo 1:14, 15.\nKae ɔkwan a Satan faa so daadaa Hawa no. Ɔsomafo Paulo kyerɛwee sɛ: “Misuro sɛ ɔkwan bi so no sɛnea ɔwɔ no de n’anitew daadaa Hawa no, saa ara na mo nso wɔbɛsɛe mo adwene afi . . . Kristo no ho.” (2 Korintofo 11:3) Satan nam ɔwɔ a ɔyɛ anifere so daadaa Hawa ma ɔfaa kwan a ɛyɛ hu so. Ɔbɔɔ mmɔden sɛee n’adwene ne ne nsusuwii. Ne nnɛɛdɛe no yɛɛ adwuma. Hawa tiee no, na eyi maa n’adwene sesae na ade a wɔabara no yɛɛ no akɔnnɔ. Bere a Satan sɛee n’adwene no, ɛyɛɛ mmerɛw sɛ ɔbɛma wayɛ bɔne.—Genesis 3:1-6; Adiyisɛm 12:9.\nSatan nsesae. Ɔkwan dedaw no ara na ɔfa so daadaa nkurɔfo: Ɔbɛsɛe w’adwene ma ɛno akyi no woayɛ bɔne. Satan nam wiase nhyehyɛe yi amammuisɛm, nyamesom, aguadi, ne anigyede so trɛw ne nnaadaasɛm no mu. (Yohane 14:30) Wasɛe adesamma fã kɛse no ara adwene, na wasesa wɔn nneyɛe ne wɔn nsusuwii. Kan no na nnipa bu nneyɛe te sɛ ɔbarima ne ne yɔnko barima anaa ɔbea ne ne yɔnko bea a wɔda sɛ ɛyɛ bɔne, na wobu ɔbea ne ɔbarima a wɔte bom sɛ mpenafo anaa mpenamma a wɔwo no nso sɛ ɛyɛ bɔne; nanso ɛnnɛ nnipa pii pene so na wɔn ani gye ho mpo. Satan nnaadaasɛm yi ayɛ adwuma akodu he? Bible ka sɛ: “Wiase nyinaa da ɔbɔnefo no tumi mu.”—1 Yohane 5:19.\nSɛ́ Kristofo no, yɛnnee yɛn ho mfii Satan nnɛɛdɛe ho. (1 Korintofo 10:12) Satan nim sɛ ne bere yɛ tiaa, enti “ne bo afuw denneennen,” na Onyankopɔn nkurɔfo titiriw na ɔpɛ sɛ ɔdaadaa wɔn. (Adiyisɛm 12:12) Sɛ yɛanhwɛ yiye a, Satan de n’anifere ne wɔn a “wɔdaadaa nkurɔfo” bɛsɛe yɛn adwene na ama yɛayɛ bɔne.—Tito 1:10.\nSɛ nhwɛso no, susuw wiase no adwene wɔ aware ho hwɛ. Bible kyerɛkyerɛ sɛ aware yɛ kronkron, na ɛhwehwɛ ahofama a edi mũ. (Mateo 19:5, 6, 9) Nanso sini ne television so dwumadi ahorow a woyi nnɛ no taa ma aware yɛ sɛ bere tiaa mu nhyehyɛe bi a obi betumi agu no bere biara a ɔpɛ. Sɛ́ Kristofo no, ɛsɛ sɛ yɛhwɛ yiye na Satan amfa ne nnaadaasɛm no ansɛe yɛn adwene. Sɛ yɛma kwan a, nsusuwii bɔne a ɛte saa bɛka yɛn adwene na ama ahofama a yɛwɔ ma yɛn hokafo no mu agow. Sɛ ɛba saa na yehyia aware mu nsɛnnennen bi a, yɛn adwene bɛyɛ yɛn sɛ yemfi yɛn hokafo akyi nkɔhwehwɛ obi a ɔbɛte yɛn ase na waboa yɛn. Afei ɛrenkye koraa na yɛate nka sɛ ebia obi a yɛne no yɛ adwuma anaa yɛn yɔnko gyidini bi mmom dɔ yɛn. Sɛ yenya onii no ho anigye a, ebetumi ama yɛde yɛn ho ahyɛ nneyɛe bɔne bi mu.\nSusuw nhwɛso foforo ho: ahofadi honhom a adonnɔn Satan wiase no. Nnipa pii ‘yɛ asobrakye ne ahomaso.’ (2 Timoteo 3:4) Sɛ honhom a ɛte saa sɛe yɛn nsusuwii a, ɛbɛka yɛn ahobrɛase ne osetie a yɛbɛyɛ. Sɛ honhom a ɛte saa ka onua bi a, ɔbɛpo mpanyimfo afotu. (Hebrifo 12:5) Ebetumi ama onuabea bi nso akasa atia Onyankopɔn nhyehyɛe a ɛfa tiyɛ ho no.—1 Korintofo 11:3.\nYɛda Yehowa ase sɛ ɔbɔ yɛn kɔkɔ wɔ Satan akwan ahorow ho. (2 Korintofo 2:11) Momma yensi yɛn bo sɛ yɛremma Satan mfa ne nnaadaa no nsɛe yɛn adwene. Sɛ yɛbɛkɔ so atena Onyankopɔn dɔ mu a, ehia sɛ yɛde yɛn ‘adwene si nneɛma a ɛwɔ soro no so.’—Kolosefo 3:2.


Apocalipsis 14 MTDS - Adiyisɛm 14 ASCB\n1Afei, mehwɛeɛ na mehunuu sɛ Odwammaa no gyina Sion bepɔ so. Na nnipa ɔpeha aduanan ɛnan ka ne ho a wɔatwerɛ ne din ne nʼAgya din wɔ wɔn moma so. 2Na metee nne bi firi ɔsoro a na ɛworo so te sɛ nsuworoeɛ a ano yɛ den, na ɛte sɛ aprannaa. Ɛnne a meteeɛ no te sɛ dwom a sankubɔfoɔ bi rebɔ wɔ ne sankuo so. 3Wɔtoo dwom foforɔ bi wɔ ahennwa no ne ateasefoɔ baanan no ne mpanimfoɔ no anim. Nnipa ɔpeha aduanan ɛnan a wɔagye wɔn afiri asase so no nko ara na wɔtumi suaeɛ. 4Wɔyɛ mmarima bi a wɔamfa mmaa angu wɔn ho fi, na wɔyɛ mmabunu. Baabiara a Odwammaa no bɛkɔ no na wɔdi nʼakyi. Wɔagye wɔn nkwa afiri nnipa mu na wɔne nnipa a wɔdi ɛkan a wɔde wɔn ama Onyankopɔn ne Odwammaa no. 5Wɔnka atorɔsɛm, na mfomsoɔ nni wɔn ho.\nAbɔfoɔ Baasa No\n6Afei mehunuu ɔbɔfoɔ foforɔ sɛ watu nam ɔsorosoro a ɔrekɔka Asɛmpa a ɛntwam da no akyerɛ asase so nnipa a aman ne mmusuakuo ne kasa ne nkurɔfoɔ nyinaa ka ho. 7Ɔteaam sɛ, “Monsuro Onyankopɔn na monkamfo ne kɛseyɛ. Ɛfiri sɛ, ɛberɛ no aduru sɛ ɔbu adasamma atɛn. Monsom deɛ ɔbɔɔ ɔsoro, asase, ɛpo ne nsutire no!”\n8Ɔbɔfoɔ a ɔtɔ so mmienu dii deɛ ɔdi ɛkan no akyi kaa sɛ. “Wahwe ase! Babilonia kɛseɛ ahwe ase! Ɛfiri sɛ, wama amanaman nyinaa anom nʼadwamammɔ nsã no bi.”\n9Ɔbɔfoɔ a ɔtɔ so mmiɛnsa a ɔdi baanu a wɔdi ɛkan no akyi teaam kaa sɛ, “Obiara a ɔsom aboa no ne ne sɛso ohoni a na ɔma wɔhyɛ ne nsa ho anaa ne moma so agyiraeɛ 10no ankasa bɛnom Onyankopɔn nsã, nʼabufuo nsã a ɔde nʼahoɔden nyinaa ahwie agu nʼabufuo kuruwa mu no. Wɔn a wɔbɛyɛ saa no nyinaa, wɔbɛhyɛ wɔn ahoyera wɔ ogya ne sɔfe mu wɔ abɔfoɔ ne Odwammaa no anim. 11Na ogya no wisie a ɛhyɛ wɔn ahoyera no kɔ ɔsoro daa daa. Awia ne anadwo, ahomegyeɛ nni hɔ ma wɔn a wɔsom aboa no ne ne sɛso ohoni ne obiara a wɔde ne din ahyɛ no agyiraeɛ no.” 12Yei enti na ɛsɛ sɛ Onyankopɔn nkurɔfoɔ ne wɔn a wɔdi Onyankopɔn mmara so, na wɔgye Yesu di no nya boasetɔ no.\n13Afei, metee nne bi firi ɔsoro a ɛkaa sɛ, “Twerɛ yei. Nhyira ne awufoɔ a wɔwu Awurade mu firi seesei rekɔ yi.”\nHonhom no se, “Aane, wɔbɛhome afiri wɔn brɛ no mu; na wɔn nnwuma di wɔn akyi.”\n14Mehunuu omununkum fitaa bi na obi a ɔte sɛ Onipa Ba a sikakɔkɔɔ ahenkyɛ hyɛ no na ɔkura kantankrankyi nnamnnam bi wɔ ne nsam. 15Afei, ɔbɔfoɔ foforɔ bi firii asɔredan no mu pueeɛ, teaam kyerɛɛ deɛ ɔte omununkum no so no sɛ, “Fa wo kantankrankyi no twa ɛfiri sɛ otwaberɛ no aduru, asase no aso aba a ɛsɛ sɛ wɔtwa!” 16Enti, deɛ ɔte omununkum so no hwim ne kantankrankyi asase so maa ɛtwaa asase so nnɔbaeɛ.\n17Afei, mehunuu ɔbɔfoɔ foforɔ bi a ɔfiri ɔsoro asɔredan mu apue a ɔno nso kura kantankrankyi nnamnnam bi. 18Ɔbɔfoɔ foforɔ bi a ɔno nso hwɛ ogya no firi afɔrebukyia no mu pueeɛ. Ɔteaa ɔbɔfoɔ a ɔkura kantankrankyi nnamnnam no sɛ, “Fa wo kantankrankyi nnamnnam no twa asase so bobe no esia esia ɛfiri sɛ, nʼaba no abere.” 19Enti, ɔbɔfoɔ no hwim ne kantankrankyi no wɔ asase so de twitwaa bobe aba no na ɔde kɔguu Onyankopɔn abufuo nsakyiamena kɛseɛ no mu. 20Wɔtiatiaa bobe no so wɔ nsakyiamena a ɛwɔ kuropɔn no mfikyire, na mogya firii bobe no mu teneeɛ sɛ asubɔnten akwansini ahaanu a emu dɔ nso bɛyɛ anammɔn enum.\nASCB : Adiyisɛm 14


17 May 2013 - Twi online\nFriday Sermon: Building of Mosques - An Ahmadiyya Priority - 17th April 2013 - Ashanti Twi Translation.\nƐFIADA NYAMESƐM: Kͻtͻnimaa Bosome da a ɛtͻ so 17, wͻ afe 2013\n(Summary of Friday sermon 17th May 2013 – Ashanti Twi Translation)\nNSƆREDAN SIE: AHMADIYYA BOTAEƐ.\nHadhrat Khalifatul Masih kenkan tashhud, tawwuz ne Sura Al-Fatiha wie no, ͻkenkan kyɛfa Sura Al Tauba (Ch 9:18) wͻ Kur’aan Kronkron no mu.\nAmpa ara sɛ, Ɔno nkoaa na Ɔfata sɛ Ɔyɛ Allah Asͻre Fie kronkron no nsiesieɛ no so hwɛsofoͻ. Obi a ͻgye Allah die, ɛne ɛda a edi akyire ne na ͻyͻ Asͻre no na ͻtua Zakat no, na ͻnnsuro obiara ka Allah ho; enfi weinom saa na wͻsɛ sɛ wͻbɛka wͻn aka wͻnom a wͻanya kwankyerɛ no ho.\nƐnɛ da yi, Nyame adom nti Nyankopͻn adom Ahmadiyya Muslim Jama’at a ɛwͻ British Columbia no Asͻredan. Ahmadiyya abusua kuo no bi atena ha mfie aduanan (40 years) kͻsi aduonum (50years). Ebinom nso atena ha bɛyɛ mfie aduonu num (25 years) anaa aduosa (30 years) nanso afei na wͻatumi asi Asͻredan wͻ ha. Na kwan da hͻ wͻ dan no mu, na wͻhyia yɛ asͻre na wͻsan yͻ nhyiamu, ɛno nti na ebia mo anyɛ ahoboa sɛ mobɛsi asͻredan. Ebi nso wͻ hͻ a, hia a ehia sɛ yɛhyia mu na yɛbɛtumi atete yɛn nkurͻfoͻ,na deɛ ɛteɛ biara no, asͻredan wͻ ne mfasoͻ ne ne ahiadeɛ. Asͻredan “minaret” ne “dome” no, ne asͻredan no tebea ne ɛho nsiesie no hyɛ Jama’atfoͻ no animonyam san ma afoforͻ no ne ͻman no din pa. Baabi a yɛsi asͻredan no, yɛnya baeɛ foforͻ a yɛde Islamsom no ba hͻ ma afoforͻ hunu, afei akwanya foforͻ ba ma yɛbͻ Islam ho dawuro kͻ nkuro akɛseɛ mu.\nWei nti na Bͻhyɛ Mɛsia (ANN) atwe y’adwene asi so sɛ, yɛbɛsisi nsͻredan na ͻsan ka sɛ ɛkwan wei so na yɛbɛtumi aka Jama’at no abͻmu na atumpͻn, afei nso adwuma a yɛyɛ de ka Islam nsɛmpa no nso bɛtu mpͻn. Ɛyɛ nokorɛ, w’aka sɛ, ɛmfa ho sɛ asͻredan no yɛ kokorowa, ɛho hia sɛ yɛsi asͻredan. Nkurͻfoͻ kuo bi bɛdwene sɛ, afei deɛn na ɛho hia sɛ yɛbɛsi nsͻredan akɛseɛ sei, ne titire, nkra firi Jama’at ahodoͻ no hͻ ba sɛ wͻpɛ sɛ wͻsi asͻredan. Afei nso, ebinom ahoͻden nso sɛ wͻbɛsi asͻredan no na ɛwͻ sɛ Ekuo ne tiri (National Headquaters) na ɛboa wͻn. Enti, adwene no ba sɛ, sɛ yɛsi nsͻredan ketewa, ɛneɛ yɛbɛtumi de sika korͻ no asi nsͻredan pii. Sɛ yɛdwene nhyehyɛeɛ pa ho a, ɛneɛ yɛremmisa saa nsɛm yi, sɛdeɛ ɛbɛyɛ a saa nhyehyɛeɛ yi bɛda adi wͻ Ɔkͻmhyɛni Kronkron (NNN) nkasaeɛ mu: “Inna mal a’maalo bin-niy-yaat” a ɛkyerɛ sɛ yɛn neyɛeɛ no ho akyɛdeɛ no gyina tirimupͻ a yɛde bɛyɛ saa adeɛ no.\nVancouver yɛ kuropͻn kɛseɛ wͻ British Columbia na ɛsan yɛ beaɛ bi a Ahmadiyyafoͻ dodoͻ a wͻwͻ British Columbia tena na yɛhwɛ Ahmadiyyafoͻ dodoͻ a wͻte British Columbia hͻ no a, asͻredan no nyɛ kɛseɛ. Afei sɛ yɛhwɛ Nyankopͻn adom, Ne Kɛseyͻ, N’akwan a Ahmadiyya nkorabata a wͻbͻ Ahmadiyya nsɛmpa no ho dawuro no si fa so bue a, wͻhwehwɛ firi yɛn nso hͻ sɛ yɛbɛtrɛ yɛn nkorabata mu. Ɛneɛ, ɛwͻ sɛ yɛn beaɛ mu trɛ egyina fapem a Nyankopͻn yi kyerɛɛ Bͻhyɛ Mɛsia (ANN) ne sɛ “was-say a makanaka,” wͻ berɛ a Nyankopͻn kyerɛɛ no sɛ ͻntrɛ ne fie na ͻma dabrɛ kɛseɛ mra hͻ. Saa yikyerɛ yi kyerɛ sɛ yɛntrɛ yɛn fie na yɛn ma dabrɛ kɛseɛ mra hͻ sɛdeɛ ɛbɛyɛ a yɛbɛtumi agye ahͻhoͻ pii wͻ mu wͻ berɛ a wͻbɛsra yɛn anaa wͻ ba Jalsa nkoaa na mmom yɛ pɛ sɛ yɛn nsͻredan nyinaa bɛyɛ kɛseɛ na emu asan atrɛ.\nAfei saa berɛ a yɛwͻ mu no, Nyankopͻn afrɛ bͻhyɛ Mɛsia(ANN) no sɛ “Ibraheem” na ɛnam Hadhrat Ibraheem (ANN) so na Nyankopͻn asi Khana Ka’aba no. Sɛ yɛbɛhunu Nyankopͻn Koryͻ no, Nyankopͻn fie a yɛsii no kane sɛ yɛde bɛsom Nyankopͻn no, Hadhrat Ibraheem (ANN) na ͻsii no foforͻ na ͻsan sieisie no yie. Afei Nyankopͻn bͻhyɛ no, ɛnam Bͻhyɛ Mɛsia (ANN) so na awiase bɛhunu, na wͻrehunu nso na akyineɛ biara nni ho sɛ Islam nkunimdie bɛba a ɛnam Bͻhyɛ Mɛsia (ANN) so. Na sunsum afa mu no, saa berɛ yi mu no, botaeɛ a ɛwͻ Khana Ka’aba no sie no ho no bɛba mu a ɛnam Bͻhyɛ Mɛsia (ANN) so na ewiase nyinaa bɛte ho nsɛm na w’asan ahunu bi. Botaeɛ a yɛde si nsͻredan ne sɛ nipa bɛhyia mu na w’asom Nyame Baako no. Yɛhwɛ ɛfa wei a ɛwͻ sɛ yɛma y’ani kͻ nsͻredan sie so.\nSɛdeɛ mekaeɛ no, asɛm pͻtee ne sɛ, Ɔkͻmhyɛni Kronkron (NNN) nkyerɛkyerɛ no yɛ, sɛdeɛ yɛn neyͻeɛ ne yɛn anamͻntuo teɛ na yɛn tirimupͻ ne sɛ yɛbɛyɛ adwuma na y’ada Nyankopͻn Baakoyͻ no adi na y’aka Ne nsɛmpa no na yɛaboaboa dͻm ano de wͻn abɛhyɛ Nyankopͻn Naako no frankaa no ase na yɛde nsakraeɛ a ɛde mpuntuo bɛba y’asetena mu ne y’asefoͻ na yɛreyɛ wei no, yɛama honamdua ne yɛn mma abrɛ wͻn ho ase wͻ Nyankopͻn anim. Ɛwͻ sɛ yɛyɛ deɛ yɛbͻtumi biara na yɛtu “Salat” ho anamͻn na yɛahyɛ asͻredan no mu ma sɛdeɛ ɛbɛyɛ a yɛbɛka sɛ asͻredan no mu sua.\nSɛ wei yɛ yɛn tirimupͻ a, endeɛ yɛrensi nsͻredan akɛseɛ no mmfa nnkyerɛ nko na mmom ɛbɛyɛ akɛseɛ wͻ berɛ a ɛbɛma Nyankopͻn ani agye ho. Na Nyankopͻn yɛ adom a, megyidi yie sɛ mo a mote mpͻtamu ha no, mo na mobɛhyɛ asͻredan yi mu ma. Sɛ moyͻ mo asɛdeɛ pɛpɛɛpɛ a, ɛndeɛ sɛ moka Islam Ahmadiyyat ho nsɛmpa no a, mobɛdi nkunim na mobɛtu mpͻn wͻ mo sunsum mu. Ɛna sɛ moka mo mma kͻ Nyankopͻn Baako no ho a, mobɛhunu nsakraeɛ wͻ asaase yi so ha ne mo wuo akyi. Nyankopͻn ani bɛgye won so ho na Ɔde Ne nhyira ne N’adom agu wo so. Na sɛ Nyankopͻn hyɛ aseɛ de N’adom gu nkurͻfoͻ so, na botaeɛ ne sɛ N’ani bɛgye wo ho. Ɛneɛ, aman biara so no Nyankopͻn dom nkurͻfoͻ a wͻboa ma wͻsi asͻredan pii.\nAfei, ɛwͻ sɛ mo tirimupͻ yɛ sɛ yɛrentwɛn mfie aduosa (30 years) anaa aduonan (40 years) ansana y’asi asͻredan foforͻ na mmom ɛwͻ sɛ yɛtoa so yͻ wei aberɛ biara, nsͻredan a yɛbɛsie no ɛbɛyɛ ketewa a ɛrentumi mfa nkurͻfoͻ pii. Sɛ yɛrehyɛ asͻredan mu ma, na yɛreyɛ y’asɛdeɛ sɛ yɛbɛsom Nyankopͻn, na y’agyina Ne nkyerɛkyerɛ so na y’adi Ne nkyerɛkyerɛ so ama y’abrabͻ awie pɛyͻ a, yɛbɛpagya y’ahiadeɛ mu sɛdeɛ ɛbɛyɛ a yɛbɛtrɛ yɛn nsͻredan mu. Ɛkwan a yɛbɛtumi ada yɛn ho so na y’anya Nyankopͻn hͻ nhyira na y’anya ɛho mfasoͻ dabiara wͻ mberɛ pii na Nyankopͻn nso de N’adom no adom yɛn da biara.\nEnti sɛ yɛde tirimupͻ wei de rebue saa asͻredan yi ano a, ɛneɛ na yɛreyɛ krado sɛ yɛrensi saa asͻredan yi mmerɛ tentene yi. Ɛna beaɛ a yɛrensi asͻredan no, ɛhͻ nso yɛrebue asͻredan yi ano no, wͻbɛtwe wͻn adwene aba saa dwumadie a mfasoͻ wͻ so sei na wei nso bɛboa mo ama mo ayɛ ahoboa wͻ mmerɛ tentene a mo atumi de asi saa asͻredan yi. Da biara mo nkae sɛdeɛ m’aka no dada no, sɛ asͻredan wͻ ne mfasoͻ, na ne mfasoͻ ne baabi a ɛwͻ ne, ne asͻfoͻ tenabea (Mission house) anaa adan akɛseɛ a ɛwͻ mu no rentumi nduru mpɛnpɛnsoͻ a asͻredan wͻ no.\nAmpa, ɛyɛ nokware sɛ adan akɛseɛ no boa ma Jama’at no nya baabi a wͻka wͻn ho bͻ mu na nso sunsum mu nkutahodie a y’anya no sɛ ɛyɛ asͻredan mu anaasɛ suban anaa neyͻeɛ a ɛwͻ sɛ yɛyͻ wͻ asͻredan mu. Ɛrentumi nsi wͻ berɛ a asͻredan papa nni hͻ. Wei nso ka onipa suban ho sɛ wͻnim a. Enti baabi a mo atͻ asaase biara no, monsi asͻredan papa ɛsan sɛ mobɛsi asa ne apue (Hall and centres) no. Me nyaa nkra firii Canada man no mu sɛ, Jama’at no bi anya asaase na wͻn pɛ sɛ wͻde wͻn sika no si dan kɛseɛ nkoa nanso meda Nyame ase sɛ, w’asesa w’adwene ne wͻn nhyehyɛeɛ no wͻ berɛ a me ka kyerɛɛ wͻn sɛ wͻnhwehwɛ asɛm no mu yie. Nyankopͻn mmoa beaɛ a wͻpɛ sɛ wͻsi asͻredan no sɛdeɛ ɛbɛyɛ a wͻbɛtumi asie.\nƐyɛ nokorɛ sɛ, sɛ yɛsi asͻredan foforͻ a na y’abue nkorabata a yɛde bɛka Islam Ahmadiyya ho nsɛm. Bosome miɛnsa ewieɛ no, me kͻ bue asͻredan ano wͻ Valencia wͻ Spain man no mu, na nkra a me nsa aka ne sɛ, wͻn a wͻnnyɛ Muslimfoͻ no rebisa Islam ho nsɛm ɛna wͻn a wͻnnyɛ Ahmadiyyafoͻ no nso bɛyɛ asͻre wͻ asͻredan wei mu na ɛnam wei so nti wͻrenya nteteɛ fa Jama’at no nimdie ho. Ɛyɛ Nyame pɛ a (Insha Allahu), saa nkurͻfoͻ kuo no mu wͻn a wͻyɛ ahoteefoͻ no, Nyame de nsakra pa bɛwura wͻn akoma mu na wͻbɛgye Islam Ahmadiyya adi na w’abɛka yɛn ho. Asɛdeɛ a Nyankopͻn de domm Bͻhyɛ Mɛsia (ANN) no, baako ne sɛ, ͻbɛkyerɛkyerɛ Muslimfoͻ Islam nkyerɛkyerɛpa no sɛdeɛ ɛbɛyɛ a wͻbɛboa wͻn ano wͻ Islam a Ɔkͻmhyɛni Kronkron Muhammad (NNN) de aba no na w’adi mmra (Shariah) a Nyankopͻn yi maa no so.\nNyankopͻn akyerɛ Bͻhyɛ Mɛsia (ANN) no wͻ nyikyerɛ mu sɛ “boaboa Muslimfoͻ a ɛwͻ asaase so nyinaa ano bra nokorɛ som no mu”. Ɔrekyerɛ aseɛ no, Bͻhyɛ Mɛsia (ANN) no aka sɛ, saa asodie a yɛde ama me sɛ me mboa Muslimfoͻ nyinaa ano wͻ asaase so no yɛ nkyerɛkyerɛ soronko. Afei ͻrema Hadhrat Ibraheem (ANN) nhwɛsoͻ no, Bͻhyɛ Mɛsia (ANN) no aka sɛ Nyankopͻn hyɛɛ ogya no ma no dwoeɛ a na ɛyɛ ahobanbͻ ma no a ɛbaa mu pɛpɛɛpɛ. Nyankopͻn pɛ sɛ Muslimfoͻ a ɛwͻ asaase yi so nyinaa ka wͻn ho bͻ mu wͻ som korͻ mu na wei nso bɛba mu na wͻn nso bɛka wͻn ho abͻ mu ayɛ baako. Na wei nso nkyerɛ sɛ nsonsoeɛ remma wͻn mu. Nsonsoeɛ deɛ ebi bɛba wͻ wͻn mu nanso wͻrenyɛ sɛ yɛbɛhunu wͻn sɛ wͻyɛ ahomasoͻ anaa wͻsene obi.\nAfei ɛkwan a Muslimfoͻ ne wͻn a wͻnnyɛ Muslimfoͻ no de bɛnya akwankyerɛ no nam Bͻhyɛ Mɛsia (ANN) no nkoaa so. Ɔman wei ne kuropͻn wei mu no, Muslimfoͻ mpempem ne akyire na wͻte ha ɛnti saa asͻredan yi bɛyi wͻn asotire na afei nso asͻredan yi a yɛsi no bɛma wͻn a wͻyɛ Muslimfoͻ ne wͻn a wͻnnyɛ Muslimfoͻ no bɛka nsɛmpa ne nsɛmbͻne na wei bɛboa ama y’aka Islam Ahmadiyya ho nsɛmpa no. Enti ɛwͻ sɛ mo boa mo ho twɛn wei. Enti asͻredan yi a yɛsi no bɛma mo asɛdeɛ akͻ nkan. Ɛda adi pefee sɛ, sɛ wo boa wo ho sɛ wobɛka Islam Ahmadiyya nsɛmpa no a, ɛwͻ sɛ wo sesa wo suban na wo ma wo nimdeɛ kͻ nkan wͻ gyidie nsɛm mu. Wei nso ho hia papaapa, sɛ woanyɛ wei a ɛnam wo kasa ne wo suban a ɛndi mu a, obiara mpɛ sɛ ͻbɛbɛn wo.\nEnti asͻredan sie bue kwan ma onipa nya Nyankopͻn nhyira a ɛboa ma ogyidini biara gyidie kͻ nkan dabiara. Ɛyɛ nhyira ma Jama’at no nyinaa wͻ berɛ a yayɛ y’adwene sɛ yɛbɛsi nsͻredan wͻ mpɛnpɛnsoͻ bi a y’akͻ duru. Nyankopͻn akyerɛkyerɛ nsͻredan ho mfasoͻ wͻ Kur’aan kyɛfa pii mu. Kur’aan no ka obuo a ɛwͻ sɛ yɛde ma nsͻredan. Na ɛsan kasa fa hia a ɛhia sɛ yɛsi asͻredan na ɛsan nso de nhyehyɛeɛ agu akwan mu ma wͻn a wͻhyɛ Nyame asͻrefie hͻ ma. Seesiara, kyɛfa a m’akenkan no wͻ Kur’aan yi mu no kyerɛ wͻn a wͻhyɛ asͻredan mu ma.\nDeɛ adi kan ne wͻn a wͻhyɛ asͻredan mu ma ne wͻn a wͻba asͻre no yɛ wͻn a wͻgye Nyame die. Nanso sɛ yɛka sɛ yɛgye Nyame di a ɛnso hͻ ara. Gyidie a m’aka no wͻ ha no wͻ nkyerɛmu a Nyankopͻn aka ho asɛm. Nyankopͻn Kokroko no aka sɛ, sɛ wobɛnya saa gyidie gyinabrɛ yi a, ɛnneɛ yɛbɛkan wo aka wͻn a wͻn gyidie wie pɛyͻ no ho, nyɛ saa a wogyidie no renwie pɛyͻ. Nhwɛsoͻ ne sɛ, Nyankopͻn Kokroko no aka no wͻ Kur’aan kyɛfa (49:15) mu sɛ: “qaalatil a’raabo aamanna” n’asekyerɛ ne sɛ, Arabfoͻ a wͻwͻ asaase kɛseɛ no so se, “yɛgyedi” nanso Nyankopͻn se “Qul lam to’minoo wa lakin qoolo aslamna”, n’asekyerɛ ne sɛ, Mo nya ngye ndiiɛ, na mmom monka sɛ, y’agye Islam ato mu.\nEnti Nyankopɔn ka kyerɛɛ Ɔkɔmhyɛni (NNN) sɛ, ɔnka nkyerɛ wɔn sɛ, mma wɔn nka sɛ w’agye adi na mmom wɔn nka sɛ w’abɛyɛ yɛn asotiefoɔ, na wei bɛyɛ nyinasoɔ pii, enti sɛ yɛreka “Kalima” na afei yɛretu mpɔn wɔ yɛn gyidie mu, na yɛn ne Nyankopɔn anya nkutahodie pa na yɛn ani akɔ yɛn som ho. Sɛ y’anyɛ krado sɛ yɛbɛbɔ afɔdeɛ biara ama Nyankopɔn ani agye yɛn ho ɛna yɛrebɔ saa afɔdeɛ yi nyinaa no, na yɛredi Ne mmra so. Wei ne adeɛ a ɛwɔ sɛ yɛyɛ, sɛ obi gye Islam di a. Ɛwɔ sɛ wei ɛwɔ ogyidini biara akoma mu. Ɛwɔ sɛ wei ɛwɔ obi a w’agye Imam no adi na w’abɛyɛ Ahmadiyyani. Nsɛm foforɔ mu no, ɛwɔ sɛ Ahmadiyyani kyerɛ suban soronko a ɛkyerɛ nsakraeɛ wɔ ne gyidie mu. Ɛwɔ sɛ nnipa biara nya saa atenka yi wɔ ne mu.\nƐno nti Bɔhyɛ Mɛsia (ANN) no aka sɛ, agyidifoɔ ne wɔn a wɔn suban di adanseɛ wɔ wɔn gyidie mu. Wɔn akoma da wɔn gyidie adi. Na wɔyɛ deɛ ɛbɛma Nyankopɔn ani bɛgye dabiara na wɔyɛ wͻn asɛdeɛ a ɛho hia wɔn sene biribiara. Na wɔfa Nyamesuro kwan so, ahotee ɛnam Nyame nti. Nyankopɔn dɔ no bɛwura wɔn mu na sunsum bɔne biara a ɛba wɔn akwan mu a ɛbɛha wɔn no sɛ ɛyɛ suban a ɛtɔ kyema anaa sintɔ anaa nkukuo no wɔtwe wɔn ho firi saa neɛma no ho. Enti wei ne gyinabrɛ a ɛwɔ sɛ yɛhwehwɛ. Na sɛ yɛnya saa ginabrɛ yi a ɛno na yɛbɛtumi afrɛ yɛn ho sɛ yɛne wɔn a w’agye adie. Saa nkyerɛkyerɛ yi a Bɔhyɛ Mɛsia (ANN) ama no, ɛwɔ sɛ yɛfa Nyamesuro kwan so, ahoteeɛ. Wei ne kwan a yɛbɛfa so ayɛ Nyame asɛdeɛ ne N’bɔdeɛ na yɛde y’ano ne yɛn honamdua nyinaa ayɛ Nyame asɛdeɛ.\nSɛ wobɔ w’ano ne wo honamdua ho ban firi bɔne ho a, ɛwɔ sɛ w’adwene nso yɛ kann firi bɔne ho. Sɛ woyɛ wei a ɛnneɛ wo som, wo asɔreyɔ, w’adwene nyinaa bɛkɔ Nyame so na afei w’adi nkonim wɔ w’asɔreyɔ mu. Sɛ w’adwene wɔ awiase ne ne mu afɛfɛdeɛ so a, wonntumi mfa w’adwene nkɔ Nyame so wɔ wo mpaebɔ mu. Saa nnipa no bɛyɔ asɔre nanso na n’adwene wɔ baabi. Bɔhyɛ Mɛsia (ANN) no aka sɛ, wɔn a Nyankopɔn dɔ wɔ wɔn mu no yɛ agyidifoɔ papa no. Ɔkɔmhyɛni Kronkron Muhammad (NNN) akyerɛ wei sɛ, ɛyɛ esu baako a ɛwɔ ogyidini ho ɛne sɛ, afiri asɔre baako kɔsi baako so no, n’akoma kɔso di asɔredan no akyi. Saa nnipa no twɛn asɔre a ɛtwa toɔ no kɔsi sɛ foforɔ no bɛba sɛdeɛ ɛbɛyɛ a ɔbɛkɔ akɔ yɔ asɔre. Afei nso, awiase yi mu asɛdeɛ nso hia ma nnipa, ɛna Bɔhyɛ Mɛsia (ANN) no ama y’ate aseɛ na w’asan aka akyerɛ yɛn sɛ, nnipa a ɔnyɛ n’asɛdeɛ a ɛhyɛ ne nsa no ɔbɛbu ho akonta.\nƐmfa ho ne adwuma korɔ a ɛyɔ sɛ ɛyɛ adwuma pa anaasɛ paadie anaasɛ biibiara,adeɛ biara a ɛyɛ biara.Adeɛ baako pɛ a ɛyɛ ne sɛ ɛwɔ mu sɛ wɔre adwuma wei nyinaa,ɛwɔ sɛ abrɛ biara no ɛwɔ sɛ ɔkaekae Nyame na sɛwɔ bɛ kaekae Nyame a saa nipa no bɛnya atenka na wahunu sɛ wayɛ ewiase nwuma no nyinaa na w’ayɛ anaa w’adi Onyankopɔn mmra no so na saa nipa no bɛyere ne ho sɛ wɔbɛyɔ n’adwuma no pɛpɛɛpɛyɔ mu. Na saa nipa wei bɛyere ne ho sɛ wɔnnyɔ ade bɔne biara anaasɛ adeɛ biara a ɛtia ɛmmra biara.Na saa nipa wei nwumadie a wɔdi no asaase so no nso ɛbɛyɛ honhom dwuma no fa nwumadie a wɔdi no wɔ ɛsom no mu ɛfiri sɛ saa nipa wei abrɛ biara ɛwɔ ne tiri mu sɛ wɔ bɛ nya Onyankopɔn nkyɛn anigyeɛ na wɔbɛ kae ne din abrɛ biara.\nNa ɛnso ɛyɛ nokware sɛ wɔnom mfatodeɛ no ma yɛn awerɛnhyɛmu sɛ wɔnom anamon mu ne bɛ wo di wɔnom mfatodeɛ no akyi na sɛ wo yɛ wo wiase nnoɔma nyinaa na sɛ wode hyɛ wo tirimu sɛ wo pɛ sɛ wo nya Onyankopɔn nkoara nkyɛn anigyeɛ a Onyankopɔn nso de wo bɛka wɔnom a wɔnte ne kwan a ɛkɔ N’anigyeɛ ho no.\nBɔhyɛ Mɛsia(ANN) no kaa sɛ,sɛ wopɛ sɛ woduru mpɛmpɛnsoɔ a ɛkron wɔ gyidie mu a,ɛneɛ ɛwɔ sɛ woyere wo ho sɛ wobɛduru mpɛmpɛnsoɔ a ɛkron wɔsuban pa mu.Na deɛ ɛbɛ ma w’ahunu na sɛ wo bɛbu wo ho akonta sɛ w’aduru mpɛmpɛnsoɔ a ɛkron wɔ suban pa mu no kyɛnsɛ w’ahunu sɛ w’ayɛ wasɛdeɛ biara a ɛwɔ sɛ woyɛ de ma wo yɔnko nipa.Ɛnti sɛ wo bɛyɔ asɔre,nna ɛwɔ wo ankasa wo nteaseɛ mu a w’ayɛ w’asodie a ɛsɛ sɛ woyɛ ma awurade no ɛnso sɛ ɛbɛ ma yɛn abɛn Onyankopɔn.Ɛho hia nso ma ɔgyidini sɛ wɔ bɛyɔ n’asodie a ɛwɔ sɛ wɔyɔ no wɔ mantɛmu bea a wɔte.\nNa Bɔhyɛ Mɛsia (ANN) no kaa sɛ yɛmmɔ yɛ ho ban ɛmfiri akwadworɔ ho ɛfiri sɛ wei nso twe yɛn ɛfiri Onyankopɔn nkyɛn.Mprem pii no wobusa obi a ɛyɛ den sɛ wɔbɛ yɔ mprenum asɔre no a, na me busa saa nkorɔfoɔ no mu bebiree asɛm a wɔka ne sɛ na akwadworɔ aka me na m’anhwɛ me ho so yie.Na saa akwadworɔ wei nso ɛmma onnya Onyankopɔn dɔ.Ne hwɛ a wɔnhwɛ wɔn ho so yie mpoeɛ, nkakera ɛtwe yɛfiri ɛkɔ no hwaafiri gyidie na afei ɛmma onipa no hwere ɛsuro a ɛwɔ atemu da no ne ɛsuro a ɛwɔ da a wɔbɛ bu akonta no na wɔde ne ho bɛba Onyakopɔn anim.\nWei sei nti na Onyankopɔn aka no wɔ gyidie wɔ ɛda asɔre dan mu ma,na wɔtaa ba asɔre. Ɛno nti na wakyerɛ yɛn sɛ yɛ bɛnya nnwuma a yɛ yɔɔ no wɔ saa ewiase wei ho akatua wɔ atɛmuda.Saa Nyamesom adwuma a yɛ yɔ no wɔ ahoteɛ mu sɛ yɛ bɛnya Onyakopɔn anigyeɛ no,na yɛ bɛnya gyidie wɔ Onyankopɔn mu wɔ ewiase wei na w’akae yɛn aka agyidifoɔ no ho no yɛ bɛnya mfasoɔ no wɔ asaase wei akyi wɔ abrɛ a wɔbɛma saa nipa ayɛ ɔsoro aheman mu odiadifoɔ .Na wɔ san ɛka sɛ wɔnom a wɔba asɔredan mu abrɛ biara bɛyɛ mprɛnum asɔre no san bɔ afɔdeɛ.wɔnom sɛei wɔn agyapadeɛ wɔ Nyame kwan so sɛdeɛ ɛbɛyɛ na wanya ne nkyɛn anigyeɛ.\nWɔ Onyakopɔn adom mu no,Ahmadiyya kuo no wɔ akukuduro a wɔ bɛ bɔ afɔdeɛ wɔ Onyakopɔn nti.na ɛkuo bi wɔ hɔ a wɔbɔ afɔdeɛ nwanwasoɔ bi wɔ abrɛ a wɔresi saa asɔredan yi, ɛnkurofoɔ bi w;aseɛ America sika bɛyɛ mpempem.sɛ ɛba afɔrebɔ wɔ asɔredan sie mu a mpo wɔnom a wɔnyɛ Ahmadiyyafoɔ no bɔ afɔdeɛ akɛseɛ akɛseɛ nanso ahyɛnsodeɛ a ɛwɔ Ahmadiyyafoɔ no ho ne sɛ ɛno akyi no wɔnom kɔso bɔ afɔreɛ chanda tua ne deɛ ɛkeka ho saa ara na wɔde wɔn ho hyɛ adwumadie biara a ɛbɛ ba mu.wei sei nti na wɔnom afɔrebɔ no duru mpɛmpɛnsoɔ a ɛwɔ soro wɔ mfasodeɛ mu na ɛnkanka wɔ saa abrɛ yi ewiase apɛdeɛ na ɛdɔɔso saa abrɛ yi teatea mu.Onyankopɔn nhyira a ɛnni awieyɛ ɛnka yɛn daa saa nipa no ne n’agyapadeɛ nyinaa nka nkurofoɔ a wɔbɔ afɔreɛ no daa. Na ɛnso me pɛ sɛ me kae mo sɛ ɛnyɛ adwuma baako na ɛbɛma wo anya teneneeyɔ anaasɛ Nyame suro anaasɛ ɛbɛma wo gyidie awie pɛyɔ. Nokware ɛma agyidifoɔ no ne agyidifoɔ mapa no, ɛyɛ nhyɛ ma no sɛ wɔbɛyɛ Onyankopɔn asɛdeɛ ne N’abɔdeɛ nso asɛdeɛ.\nWɔ kur’aan no fa baabi no wakyerɛ ɛnsɛnkyerɛne bebiree a ɛwɔ agyidifoɔ no ho ɛmu kakeraa bi na mɛka ɛfirisɛ sɛ, sɛ yɛde wei ɛyɔ adwuma a yɛbɛkumi aka sɛ yɛka nkurofoɔ a w’abɔ wɔn ho na yɛ de yɛn aka wɔnom a wɔyɛ asɛredan asɛdeɛ no ho.\nAllah ɔtumfoɔ no ka sɛ.Wɔnom a wɔyɛ agyidifoɔ no na wɔdɔ Allah paa.bɔhyɛ mɛssiah (as) no ka sɛ ɔdɔ ɛwɔ soro paa ne ɛsom, ne saa nti na asɛmfua ‘’Mohabbat’́’anaasɛ ɔdɔ ɛkɔ ma Onyankopɔn ɛnkoara. Na ɔsan ɛka sɛ, ɛsom yɛ kyɛfa mmienu .ɛfa baako ne sɛ yɛ bɛ suro Nyame sɛ deɛ ɛwɔ sɛ yɛ suro no.ɛne sɛ suro paa ɛdimu de ma Onyankopɔn no ɛde nipa kɔ ahoteɛ mu na nekraa nane na ɛtene kɔ Onyankopɔn hɔ na ahobraseɛ paa ɛdimu ma Onyankopɔn no tu mpon.Ɛnti wei ne ɛfa baako a ɛfa suro ho a ɛma nipa no akoma nane na nipa no butu Onyankopɔn anim na ɔyere ne ho sɛ wɔ bɛyɔ asodie a ɛwɔ Nyame som mu na wɛyere ne ho sɛ wɔ bɛyɛ akoa pa ama Onyankopɔn..\nNa Bɔhyɛ Mɛsia (ANN) no san ka sɛ ɛfa baako nso a ɛka ho ne sɛ,yɛn dɔ Onyankopɔn na yɛn hunu mfasodeɛ a ɛwɔ Onyankopɔn dɔ ho.wei sei nti na wɔkasɛ agyidifoɔ no ne wɔnom a wɔdɔ Onyankopɔn paa sɛdeɛ bɛyɔ na yɛ bɛhunu ɔdɔ a ɛwɔ ewiase no sɛ ɛyɛ mmrɛ tiawa bi,na obi paa mu ka sɛ Onyankopɔn nkoa na ɔdɔ no.Wei sei ne asodie mmienu a Onyankopɔn busa firi nipa hɔ ma ne ho. Sɛdeɛ ɛbɛyɔ na y’ayɔ saa asodie mmienu wei a nipa sɛ sɛ wɔyɛ ma Awurade to ne som mu,ɛwɔ mu ɛsom biara wɔ ne asodie.Na islam ɛde ɛnoɔma ahodoɔ mmienu asi ho ma ɛsom. Ɛsuro ne ɔdɔ yɛ adeɛ mmienu a yɛnim sɛ yɛntumi nnya ɛmmɔmu, ɛbɛyɛ den na obi a osuro obi asan adɔ saa nipa na ankasa, nanso Onyankopɔn ho suro ne ho dɔ yɛ adeɛ mmienu a ɛnsonsonoyɛ da mu, na ɛkwan a onipa tumpɔn nso wɔ ɔdɔ a wɔwɔ de ma moho moho.na saa ara nso na ɔdɔ a wɔwɔ de ma Onyankopɔn no tu mpɔn ɛna ɛsuro de ma wo no nso tu mpɔn na ɛsuro no twe ne firi bɔne ho a ɛma no kyiri saa ɛnoɔma no ma ɛde no kɔ bea a ɛwɔ akyiri paa.\nɛnti wei ne gyinabrɛ a gyidini mapa ɛnya.\nBɔhyɛ Mɛsia (ANN) no kɔ so kyerɛ saa ɔdɔ wei na ɔkaa sɛ,sɛ wo pɛ sɛ wonya ɔdɔ nso deɛ a ɛneɛ bɔ ɛmpaeɛ na sɛ wopɛ sɛ wonya ɔdɔ nso deɛ a tu amantuo kronkron no (hajj) na wei nso yɛ ade foforɔ a ɛwa yie,ɛnti wei ne gyinabrɛ a ɔgyidini ɛnya.sɛdeɛ ɛbɛyɛ na Nyame suro no bɛma yɛ anya ne dɔ sɛ onipa duru saa mpɛmpɛnsoɔ yi a na wɔtumi som Nyame yie paa.obi yɛbɛtumi aka wɔyɛ asɔredan no asɛdeɛ.na wei nso ne gyinabrɛ a Bͻhyɛ Mɛsia (ANN) ɛhwehwɛ ɛfiri obiara a wɔgye ne to mu ho,ɛnti y’asi asɔredan yi ɛwɔ sɛ yɛ hunu no wɔ yɛ ho sɛ mpɛmpɛnsoɔ bɛn na yɛyɔ ɛsom no ho asɛdeɛ.na sɛɛ nso na yɛ yɔ hyɛ Onyankopɔn dɔ ne ho ma na wɔ sɛ yɛ san hwɛ hunu no mpɛmpɛnsoɔ bɛn na yɛ asodie a yɛwɔ de wɔ afoforɔ so ɛfiri sɛ yɛntumi nsom Nyame wɔ abrɛ a yɛnni taqwa tenenee na yɛnnya wei kyɛn sɛ y’adi Onyankopɔn mmra no so na ya san nso ahyɛ ne ma.\nOnyankopɔn ama yɛn mmra bebiree a ɛbɛbɔ yɛ ho ban wɔ kur’aan kronkron no mu na ɛyɛ nhyɛ ma ogyidini sɛ wɔ bɛ hyɛ ne ma ɛno nko ara na wɔbɛfrɛ yɛn wɔnom a w’abɔ wɔn ho ban.ansaana mɛka ɛnsɛm kakera a ɛfa wei ho no ma me ma no nna adi pefee wɔ kyɛfa a mekenkan yɛ no mu,ɛhɔ w’atwerɛ sɛ enti weinom saa na wɔse sɛ wɔbɛkan wɔn aka aɔnom a wɛanya kwankyerɛ no ho(9:18). Wei ɛnkyerɛ sɛ sɛ wɔnom yɛ wei nom a ɛneɛ wɔ bɛ kan wɔn aka wɔnom a wɔanya kwankyerɛ no ho. Wei ɛnyɛ asekyerɛ sɛ, sɛ wɔnom bɛyɛ wei wɔ adwene pa mu a ɛneɛ wɔnom bɛka nkurofoɔ a wanya kwankyerɛ no hone deɛ ɛke ka ho.wei ɛnte saa wɔnom a wɔnim Arabic no nim sɛ,sɛ asɛmfua asaa(ebia)de ma Nyankopɔn a ɛkyerɛ sɛ wɔnom a watimtim wɔ wɔn gyidie mu wɔtua zakat ne afɔdeɛ ahodoɔ a aka sɛ wɔde bɛnya Onyankopɔn anigyeɛ,wɔnom nsuro obiara kyensɛ Onyankopɔn.wei nom ne nkurɔfoɔ a Onyankopɔn anim no wɔannya kwankyerɛ no na saa nipa no asɔrekɔ na wɔyɛ asɔre na wɔdi Onyankopɔn mmra no nyinaa akyi wɔnom na wɔn gyidie ne taqwa bɛkɔ so atumpɔn.\nWɔnom a wɔtiri yɛ paa ne wɔnom a wɔka yɛn ho a Onyankopɔn akae wɔnom a wɔanya kwankyerɛ no ho, na wɔnom ɛkɔ so na wɔnom ɛbeɛn Onyankopɔn.Mo mame nka adeɛ baako anaasɛ mmienu bi a Onyankopɔn ayɛ no asodieama yɛn. Onyankopɔn ka sɛ, mo ne nnipa a modi mu a wɔayi mo asi hɔ ama adasamma yiedie mo na mo kyerɛkyerɛ deɛ ɛyɛ papa na mo bra bɔne na mogye Allah die.(3 :111).\nWɔ saa kyɛfa yi mu no Onyankopɔn kyerɛ ahyɛnsodeɛ a ɛwɔ muslimfoɔ nokwafoɔ no ho ɛne sɛ wɔnom kyerɛkyerɛ deɛ ɛyɛ papa na wɔ bra bɔne yɛntumi nnyɛ saa adwuma wei kyensɛ deɛ nipa no ka ne deɛ ɔreyɔ pɛpɛɛpɛ sɛ deɛ yɛre yɛ ne deɛ yɛreka no bɔ abira a yɛn ankasa yɛn nkurofoɔ no ɛntie yɛn na wɔnom nnya nsuswansoɔ biara nso wɔ afoforɔ so. Ɛnti y’asi saa asɔredan yi sɛ deɛ ma ka no akwan bibiree ama yɛn a yɛn kyerɛkyerɛ no bɛkɔ afoforɔ hɔ na nso sɛ yɛ suban no ne yɛn kasa ankɔ a,sɛ deɛ Onyankopɔn aka no,ɛneɛ na yɛnyɛ nkurofoɔ a wɔdi mu.\nNa yɛ gyidie a yɛwɔ ɛwɔ Nyame mu no nyɛ nokware na mfasoɔ biara ma yɛn ɛsɔyɔ so na yɛn afɔde bɔ no nso nnya nyɛntomu na deɛ yɛ ka nyina no ɛnnyɛ nokware sɛ yɛ wɔ Nyame suro wɔ yɛn akoma mu. Ɛyɛ yɛn asɛ deɛ sɛ yɛbɛ siesie yɛho wɔ Onyankopɔn mera ho. Ɛnna baako nso ne sɛ : Monka deɛ ɛyɛ nkyerɛ nnipa (2:84). Ɛkwan a ɛdinkan a yɛbɛ daa no edie no ɛyɛ yɛn ankasa yɛ ho na ɛnkanka ne wɔnom a wɔwɔ dibrɛ no wɔn hwɛ wei yie. Ansaana yɛbɛkɔ abɔntsen akɔ ka akyerɛ afoforɔ no , ɛwɔ sɛ yɛ hwɛ y`asɔrdan mu mu nkurɔfoɔ a wɔyɛ atseneneefoɔ a wɔsom Nyankopɔn , na Onyankopɔn nti, na wɔhyɛ no ma deɛ Onyankopɔn hwe hwɛ firi wɔnom hɔ wɔ ɛsommu.\nƐtɔ da a wɔka nsɛm kyerɛ me aɛfa wɔnom a wɔwɔ dibeɛ no ho, anaasɛ wɔnom nso a wɔnom ama wɔn ho so wɔ tenenee mu, na wɔkasa kyerɛ afoforoɔ a ɛma no yɛ wɔnya yie na ɛnam sso ma wɔnfiri Jama`at no mu. Saa nkurɔfoɔ wei, anka ɛwɔsɛ wɔboa ma asɔredan no hyɛma no wɔma afoforɔ mpo gyaei. Ɛnti sɛ yɛ bɛyɛ nipa papa a, deɛ ɛdinkan ne sɛ yɛbɛ sesa yɛ ho. Na sɛ abrɛ biara ɛsi wɔ abrɛ a yɛresi asɔrdan no, akwan afoforɔ yɛ faso de asɛm no kɔ akyir ɛbue na aha so wei sei ɛbɛ si, ɛnti sɛ nipa no behunu asordan noa anaasɛ efiri wɔn ankasa womamfofoɔ mu, ɛwɔ sɛ yɛ kɔ so tumpɔn na yɛ yere yɛ ho ma afoforɔ hunu sɛ abrɛ biara Ahmadiyyafoɔ y`atu yɛho ama a yɛde yɛ papa ma afoforɔ.\nWei sei ne atenka a ɛwɔ sɛ yɛnya na yɛ da no edie a ɛfa Ahmadiyyafoɔ ho. Wei ne Islam nkyerɛkyerɛ noa anka ɛsɛsɛ dwene yɛ ankasa yɛ yiedie ho no, yɛ dinkan dwene afoforɔ no yiedie. Na ɛnyɛ sɛ yɛ bɛ dwene ho na yɛ suban nso kyerɛ na afei a y`asi asɔredan no nkurofoɔ bɛhunu wei. Allah Otumfoɔ no ebue akwan afoforɔ ama yɛn a yɛbɛtumi afa so atrɛ Islam Ahmadiyya nkyerɛkyerɛ mu. Aberɛ bi wɔ hɔ a ɛkwan wei bue a ɛnyɛ obiara ahoɔden na mobɛ hunu no wɔ ahanom sɛ saa pɛpɛɛpɛ na ɛbɛsi. Ɛnti ɛnam mo suban ne mokasa so na ano bɛbɔ Islam ne nkyerɛkyerɛ.\nƐnti sɛ m`adinkan aka no, sɛdeɛ mosi bɛhwɛ moho moho wɔ ɔdɔ mu ne sɛ mobɛnya Onyankopɔn anigyeɛ. Ɛwɔ sɛ obiara etu mpɔn ɛwɔ wei ho, na afei sɛdeɛ wei ho hia na y`atumi aka yɛn nkyerɛkyerɛ na y`ahyɛ yɛn kuo no den no nso hia na ɛho hia sɛ yɛ bɛ nya Onyankopɔn nkyɛn dɔ. Ɛbetumi aba sɛ yɛresi asɔrdan yi ɛkuono bɛyɛ den nay`adi Onyankopɔn mera so na ɛbɛma y`ahyɛ yɛn asɔrdan no mu ma na yɛsrɛ sɛ yɛ nyinaa y`akoma ɛmmata asɔrdan no ho daa te sɛ ɛkwan Ɔkɔnhyɛnyi Krɔnkrɔn (NNN) no pɛɛ ma ɛgyidifoɔ mapa no. Yɛsrɛ sɛ asɔrdan wei nyɛ beaɛ a ɛbɛ twe Onyankopɔn adom na na obiara ɔbɛba ha biara no nya ne kyɛfa na ɛkwan a Ahmadiyya nkyerɛkyerɛ bɛko so no mbue ma yɛn wɔ aberɛ a y`asi asɔrdan yi.\nAfei mo ma menka nsɛm kakra a ɛfa asɔrdan yi ho. Menim sɛ kuromafoɔ no wɔnom ɛnfa ho saa na mmom wɔnom a wɔwɔ mbea a aka no a wɔre hwɛ no bɛpɛ sɛ wɔ bɛtie.\nWɔ afe 1997 mu na Hazrat Khalifatul Masih (IV)rh de too dwa sɛ wɔpɛ sɛ wɔsi asɔredan na ɔsan too ne dzin Baitul Rahman. W`asi asi asaase bɛyɛ 3.7 acres so na ne tɛtrɛtɛ no bɛyɛ 33,419. Ɛtoaso mienu na “dome” a ne tenten yɛ 76ft. Saa brɛ yi ɛmaa no ne ɛmɛɛma no dabrɛ no w`aka abo mu a ne kɛseɛ 6800 na nipa 1132 na ɛbɛtumi ayɛ asɔre wɔ hɔ, na baabi a yɛde lɔre esisi no fa bɛyɛ sɛ 140 , na baabi foforɔ nso wɔ ha a ɛfa nipa bɛyɛ 1050 ɛnti woka no nyinaa bɔmu a ɛyɛ 2000, library, Tabligh office,ɛgyaare,amu korabea, adan anan a wɔsua adeɛ wɔ hɔ,ahɔhogye bea, asɔfoɔ tenabea na wɔsiesie dan no fɛfɛfɛ. na asɔredan no ho nyinaa ka no yɛ ɔpepe Canada $8.5.\nOnyankopɔn nhyira saa asɔredan wei nyɛ nhyira ma mo aberɛ biara. Awieɛ no mepɛ sɛ me kae biibi kakeraa bi firi Bɔhyɛ Mɛsia (ANN) no atwerɛsɛ, mu. Ɔkaa sɛ, “Sɛ yɛka sɛ asɔredan ɛyɛ fɛ paa a na ɛnkyerɛ sɛdeɛ ɛsiteɛ na mmom sɛdeɛ wɔnom a wɔyɔ asɔre wɔ mu no siteɛ wɔ aberɛ wɔyɔ asɔre wɔ akoma pa mu. Sɛ saa nkurɔfoɔ no nni hɔ a asɔredan no wɔ hɔ kwa. Na Ɔkɔmhyɛni Kronkron (NNN) no sua na abɛ mpanpan na abɔ so na sɛ nsuo tɔ a ɛba hɔ. Ɛnso asɔredan no nsesaeɛ no yɛ wɔnom a wɔsom wɔ mu. Ɔkɔmhyɛni Kronkron (NNN) no aberɛ so nkurɔfoɔ bi sii asɔredan a Onyankopɔn hyɛ wɔn sɛ wɔn bubu no. Na asɔredan no de Masjid Zarar. Wɔbubuu saa asɔredan no, ne sɛ ɛnti ne sɛ ɛwɔ sɛ yɛsi no wɔ Taqwa ne tenenee nti.\nƐnti wei na ɛwɔ sɛ Ahmadiyyani biara de hyɛ ne tiri mu. Bɔhyɛ Mɛsia no kɔ ka sɛ, “ɛwɔ sɛ ɛkuo no nya ɔno anka n’asɔredan a wɔbɛnya Imam a wɔfri saa ɛkuo yi ankasa mu a ɛwɔ sɛ wɔtu wɔnfo na wɔbɔ nkurɔfoɔ no ho ban na wɔnom nyinaa nka mom na wɔnyɔ asɔre. Nhyira bebiree wɔ ɛkuo no mu ne nkabɔm na basabasayɔ ba sɛ yɛnni nkabom a. Na wei ne aberɛ a nkabom hia sɛ ɛbɛtu mpɔn wɔ yɛn mu na ntawantawa biara yɛnyi mfiri hɔ na amfa mpaepae mu amma.\nOnyankopɔn mmoa yɛn na yɛntumi nni wei so. Amen!\nTranslated by: 1. Mr. Abdul Hakeem Oduro Sahib\n2. Mr. Ali Majeed Sahib\n3. Mr. Abdul Hameed Ismael Sahib


Wiase Nsɛm—Nyarewa | Nyan! February 2015\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Iloko Indonesian Italian Japanese Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Maltese Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Tswana Turkish Twi Ukrainian Urdu Vietnamese Xhosa Zulu\nAnimdefoɔ akɔ wɔn anim wɔ nnuroyɛ mu, nanso yareɛ da so ara dosa nnipa. Na adanseɛ kyerɛ sɛ nyarewa pii wɔ hɔ a anka yɛbɛtumi akwati.\nƐnnɛ, nnipa bɛboro ɔpepem 14 na wɔnya kokoram afe biara. Nanso Wiase Nyinaa Akwahosan Ahyehyɛdeɛ no de ato dwa sɛ ɛbɛdu afe 2035 no, na akɔ anim akɔdu ɔpepem 24. Wei kyerɛ sɛ, sɛ woyi nnipa a wɔnya kokoram afe biara no mu 10 si hɔ a, yɛbɛnya 7 abɛka ho. Nnipa yi mu pii wɔ hɔ a, ɔkwan a wɔfa so bɔ wɔn bra na ɛbɛma wɔanya yareɛ yi bi. Nsanom bebrebe, faakotena, sigaretnom, ne kɛseyɛ bɛtumi akɔfa saa yareɛ yi aba.\nBerɛ a Britain aban nyaa adanseɛ bi a ɛkyerɛ sɛ nantwiyareɛ bi a wɔfrɛ no mad cow disease bɛtumi asane nnipa no, wɔtuu badwafoɔ ma wɔyɛɛ nhwehwɛmu. Nea enti koraa a na nhwehwɛmu no ho hia ne sɛ na abɛtɔ dwa sɛ, sɛ wɔtwe obi mogya ma onipa foforɔ a, ɛbɛtumi ama wanya yareɛ no bi. Mmarahyɛ Badwani bi a ɔde Andrew Miller kaa sɛ: “Asɛm yi ha adwene paa, efisɛ ɛbɛsi nnɛ yɛnnyaa yareɛ no ano aduro, enti sɛ ɛtumi sane nnipa a, ɛnneɛ na ɛyɛ aniberesɛm. Yɛate sɛ sɛ obi gye mogya anaa obi honam akwaa bi a, ɔbɛtumi anya yareɛ no bi.”\nNhwehwɛmu bi a wɔyɛɛ wɔ Norway daa no adi sɛ, sɛ obi nya adwenemhaw a, ɛnyɛ den koraa sɛ ɔbɛnya akomayareɛ. Adɔkotafoɔ a wɔde asɛm yi too dwa no de mfie 11 na ɛyɛɛ Norwayfoɔ bɛyɛ 63,000 mu nhwehwɛmu. Europa kuo bi a ɛhwɛ akomayareɛ kaa sɛ wɔn a wɔyɛɛ nhwehwɛmu no baako de too dwa sɛ adwenemhaw tumi kanyan biribi wɔ nipadua no mu a ɛma obi nya akomayareɛ. Nanso ɔkaa sɛ biribi foforɔ nso wɔ hɔ. Ɛne sɛ adwenemhaw bɛtumi ama ayɛ den ama ɔyarefoɔ no sɛ ɔbɛdi akwankyerɛ akyi na ne ho atɔ no.\nSɛ obi nom sigaret a, ne nsõ ne aseɛ mporoporowa no bɛtumi aka afoforɔ akwahosan. Wei enti nyansahufoɔ reyɛ nhwehwɛmu ahwɛ sɛnea asiane no kɛseɛ teɛ. Sigaret ho nsõ ne aseɛ mporoporowa ahyeta baabiara. Wobɛhu bi wɔ fam, apono so, nkurɔfoɔ fie, ahɔhodan, ne kar mu. Wɔkyerɛ sɛ, sɛ ɛgu hɔ kyɛ a, na ano reyɛ den.\n“Anigyeɛ akoma sa yareɛ; honhom a abotoɔ ma nnompe mu wewe.”—Mmebusɛm 17:22.


Yosua 11 AKCB - Matteus 11 LB\nIsraelfo Di Amantifi Ahemfo So\n1Bere a Hasorhene Yabin tee asɛm a asi no, ɔtoo ahemfo a wodidi so yi nkra denneennen: Madonhene Yobab, Simronhene ne Aksafhene; 2ahemfo a wɔwɔ atifi fam mmepɔw so, ahemfo a wɔwɔ Yordan Bon a ɛda Galilea anafo fam; ahemfo a wɔwɔ atɔe fam nkoko so; ahemfo a wɔwɔ Nafɔt Dor atɔe fam; 3Kanaan ahemfo a wɔwɔ apuei ne atɔe; Amorifo ahemfo ne Hetifo ahemfo ne Perisifo ahemfo ne ahemfo a wɔwɔ Yebusifo mmepɔw asase so; ne Hewifo a wɔwɔ nkurow a ɛwɔ Hermon bepɔw ase wɔ Mispa asase so. 4Saa ahemfo yi nyinaa gyee pene, boaboaa wɔn nsraadɔm ano sɛ wɔbɛka abɔ mu ako atia Israel. Wɔn nsraadɔm no nyinaa apɔnkɔ dodow ne nteaseɛnam yɛɛ asase no so ma te sɛ mpoano nwea. 5Wɔbɔɔ wɔn atenae wɔ asu a ɛbɛn Merom ho sɛ wɔrebɛko atia Israel.\n6Awurade ka kyerɛɛ Yosua se, “Nsuro wɔn. Ɔkyena sesɛɛ bere mu na wɔn nyinaa atotɔ. Bubu wɔn apɔnkɔ no nan na hyew wɔn nteaseɛnam no.”\n7Na Yosua ne nʼakofo kɔɔ Merom asu no ho kɔtow hyɛɛ wɔn so mpofirim. 8Na Awurade ma wodii wɔn atamfo no so nkonim. Israelfo no taa wɔn ara kosii Sidon Kɛse ne Misrefot-Maim ho ne Mispa Bon no mu wɔ apuei fam, kosii sɛ atamfo no akofo baako mpo anka. 9Ɛnna Yosua bubuu apɔnkɔ no anan, san hyew nteaseɛnam no sɛnea Awurade hyɛɛ wɔn no.\n10Yosua san nʼakyi begyee Hasor kurow no fae, kum ɛhɔ hene. (Na anka Hasor yɛ saa ahemman nkabom no nyinaa kuropɔn.) 11Israelfo no sɛee biribiara a nkwa wɔ mu wɔ kuropɔn no so. Wɔannya ɔkra fua mpo. Na Yosua too Hasor kuropɔn no mu gya.\n12Yosua kunkum ahemfo a wɔaka no nyinaa ne wɔn manfo sɛee wɔn pasaa sɛnea Mose, Awurade somfo, hyɛe no pɛpɛɛpɛ. 13Mmom, Yosua anhyew kuropɔn biara a esi siw so gye Hasor. 14Na Israelfo no faa asade ne anantwi a wɔwɔ nkurow mmubui no mu nanso wokum emu nnipa no nyinaa. 15Sɛnea Awurade hyɛɛ ne somfo Mose no, saa ara na Mose nso hyɛɛ Yosua. Na Yosua nso yɛɛ sɛnea wɔka kyerɛɛ no no, dii nea Awurade hyɛɛ Mose no nyinaa so.\n16Enti Yosua ko gyee ɔmantam no nyinaa a ɛyɛ mmepɔw man, Negeb, Gosen asase, atɔe fam nkoko, Yordan Bon, Israel mmepɔw ne nsase tataw fae. 17Enti afei, Israel nsase bɛyɛɛ nea efi Halak bepɔw a ekosi Seir wɔ atifi fam toa so kɔ Baal-Gad a ɛwɔ Bepɔw Hermon ase wɔ Lebanon bon mu. Yosua kunkum nsase no so ahemfo nyinaa, 18wɔ mmere tenten akokoakoko mu. 19Kurow biara nni ɔmantam yi mu a ɔne Israelfo yɛɛ asomdwoe apam gye sɛ Hewifo a wɔte Gibeon no. Wodii wɔn a aka no nyinaa so nkonim. 20Awurade pirim wɔn koma ma wɔko tiaa Israelfo wɔ bere a anka ɛsɛ sɛ wɔ ne wɔn yɛ asomdwoe nhyehyɛe. Enti wɔsɛee wɔn pasaa a ahummɔbɔ biara nni mu sɛnea Awurade hyɛɛ Mose no.\n21Saa bere no mu, Yosua tɔree Anak asefo a na wɔte bepɔw nkurow Hebron, Debir, Anab ne bepɔw man Yuda ne Israel nyinaa ase. Okum wɔn nyinaa na ɔsɛee wɔn nkurow no pasaa. 22Wɔn mu ɔbaako koraa anka wɔ Israel asase so, mmom, wɔn mu bi kaa Gasa, Gat ne Asdod.\n23Enti Yosua faa asase no nyinaa sɛnea Awurade hyɛɛ Mose no. Ɔde maa Israelfo sɛ wɔn agyapade sononko kyekyɛɛ mu maa mmusuakuw no. Enti awiei no asase no so dwoe.\nAKCB : Yosua 11